Kanoe-kaiak - Wikipedia\nSavet eo ar pennad-mañ diwar labour bet graet gant skolidi. Sikourit da wellaat ar yezh hag an danvez, mar plij ganeoc'h.\nAr c'hanoe kaiak a zo ur sport hag a vez pleustret gant ur c'haiak pe ur c'hanoe.\nAr c'hanoe hag ar c'haiak a zo daou lestr sportour peushañval met da ziforc'hiañ : disheñvel int dre ar roeñv (pe bagailh) hag ar savlec'h er bag. Gant ur pagailh simpl hag war ar glin eo ar c'hanoerien, hag gant ur pagailh doubl hag azezet eo ar c'hayakerien. Ar gêr kanoe-kayak a zo stummet gant hollad an daou c'hêr all, met n'eo nemet anv ar sport hag n'eo ket hini ul lestr. Ar c'hanoe-kaiak a zo pleustret en dour sioul, en dour red pe war ar mor.\n2 En dour sioul\n3 Aozadur an oberiantiz\n4 Diskiblezhioù Bro-C'hall\n5 Kaiak war ar mor\n6 Ar gourdonadurioù\n8 Ispisialamantoù bro Kanada\n9 Rummadoù e Bro-C'hall\n10 Ar merc'hed er c'hanoe-kaiak\nAr c'hanoe a deu eus indianed amerika, an erluskerezh hag an hentad a zo graet war e dro gant ar pagailh simpl. Ar c'haiak a zeu eus an Inuited, hag a rae o bigi gant ur framm koad kelc'hiet gant kroc'hen reunig. Da c'houde e vez kavet implijoù nevez gant ar pagailh gant pobloù all evel ar pirogoù e Afrika, ar ski surf e Polinezia. Implijoù disheñvel o deus, treuzdougen festoù hengounel, bigi saveteiñ war lestroù brasoc'h, pourmenadennoù pe sportoù.\nAbaoe fin an XXvet kantved eo diorroet kalz ar pleustradegoù-se, gant implij teknikoù ha danvezioù nevez, da skouer ar c'hevlar pe ar c'harbon evit al lestroù, met ivez war ar pagailhoù hag reizhoù ar surentez. Abalamour da se, deuet eo ar c'hanoe-kaiak da vezañ ur sport, ha kenstrivadegoù a zo neuze deuet war wel. Al lestroù o deus kemeret perzhioù ar pleustroù nevez (freestyle, sterioù uhel), pe evit kaout un arvesterezh brasoc'h ( da skouer bigi a skarzh an dour o-unan). Bremañ, stumm ar c'hanoeoù hag ar c'haiakoù a zo muioc'h diouzh o fleustradeg eget eus o orin : aes tre eo meskañ ur c'haiak hag ur c'hanoe evit ar slalom kement e seblantont heñvel.\nA fed poblel, ar c'hanoe-kaiak en deus graet ul lamm bras e fin ar bloavezhioù 70. Er bloavezhioù-se ez eo bet diorroet ar sport-se d'an holl, tu oa neuze amprestiñ bigi, mont d'ober un dro kaiak hep kelenner, e pep korn ar vro. En tarn, ur bern embregerezhioù amprestiñ bigi a zo bet digoret en un nebeud bloavezhioù, deuet e oa da vezan d'ar c'hiz mont d'ober un dro kaiak. An eil lamm bras a zo bet gant soñj ober bigi e polietilen, rak e c'helle neuze an holl prenañ bigi, graet e oa dreist-holl ar bigi se evit mont da c'hoari war an aodoù, kaletoc'h, tost dibosupl da derriñ, ha gwerzhet e veze seurt bigi er stalioù vras.\nAr genstrivadeg kentañ en dour plaen a zo bet e Bro-Saoz e 1865, e Bro C'hall e 1869, E Amerika an norzh e 1871 hag all. Krouet eo bet ar c'hengevredigezh etrevroadel e 1924, hag an hini se a aozo ar c'henstrivadegoù Europa kentañ e 1933, ar re bedel e 1938. Gwelet e vo ar c'haiak evit ar wech kentañ er c'hoarioù olimpek e 1936.\nEn dour red, ar genstrivadeg slalom kentañ a vo gwelet e Bro Alamagn e 1939, hag kip ar bed a vo aozet e 1945. Er C'hoarioù Olimpek e vo gwelet ar slalom evit ar wech kentañ e 1972. Ar c'hampionadoù bedel diskennadeg-stêr kentañ a vo e 1959 war ar ster Vezere, e Bro-C'hall.\nAr c'hanoe-kaiak er C'hoarioù Olimpek:\nE 1924 e oa ur sport diskouezadeg. E 1936 ez eo lakaet ar redadeg dre linenn (dour plaen). Ar slalom a zo bet ur sport Olimpek e 1972, kaset kuit e pad 20 bloaz hag adlakaet e 1992.\nEn dour sioul[kemmañ | kemmañ ar vammenn]\nAr c'hanoe-kaiak en dour sioul a zo pleustret e kenstrivadeg pe e dudi, gant daou doare lestr hag a implij teknikoù disheñvel, memes ma chom ar meiziadoù heñvel-tre.\nKaiak : ar c'hayaker a zo azezet en e lestr gant e treid staliet war ur varenn metal anvet stank treid. Troc'het eo war an hirder evit lakaat da ziblaseal ar varenn-stur hag a zalc'h ar stur. Aze ez eus un diforc'h bras etre an daou lestr ha-se dre ma eo sturiet ar c'hanoe, penn da benn gant ar pagailh. Ar c'haiaker a zo azezet tost tre d'ar stank-treid, hag e divc'har a zo krommet evit aesaat ar boutañ. Ret eo kompren, n'eo ket ar c'haiak a araoka war an dour, met an dour a araoka dindan ar c'haiak. Ar jestroù a zo neuze aozet evit sachañ, ha n'eo ket evit boutañ.\nAn nerzh sach, n'eo ket krouet evel ma c'hallomp krediñ gant an divrec'h, hag a zo implijet evel reizhoù, met gant daou ahel efedus tre ar c'horf : an divc'har hag c'hef. En un doare fonnus, ar jestr a c'hall bezañ rannet e teir lodenn, eo ret lakaat ur pal en dour gant nerzh hag ur c'horn mat, goude eo ret stankañ an divrec'h, kaletaat ar c'hef gant sikour ar c'har eus tu ar bal en dour en ur voutañ ar stank-treid, klasket e vez neuze boutañ al lez hag a fiñvo ar c'hef. Skeudenn implijet gant ar gourdonerien evit diskrivañ fiñvadenn ar pagailh a zo eo ret plantañ anezhi er betoñs ha gortoz e vefe erruet al lestr d'ar memes poent gant sikour ar c'hef hag al lez. A-benn ar fin, ar fiñv diwezhañ a zo uhelaat an ilin evit prientiñ an taol o tont.\nKanoe : Ar fiñv a zo disheñvel met ar mennozh a zo ar memes hini, ar fiñv a zo kroget gant al lez eus tu ar bal nemetañ hag a za ar muiañ en a-raok. Goude, ar c'hanoeer a laosk e bouez en dour, ha pa 'z eo penn da penn ar bal en dour e sav en dro. Ha neuze e sach war e c'hanoe gant sikour an harp-se. Pa grog ar fiñv-se, emañ dija o soñjal en hini a zeu en ur lakaat e lez en a-raok. An hentad a zo graet war e dro gant taolioù pagailh brasoc'h e fin an taol.\nDiaester ar sport a deu eus distabilded al lestr. Ar jestroù na vefe ket diaes da arloañ ma vefe stabiloc'h ar bigi. Met pal ar sport a zo da vont ar buanañ posupl ha neuze eo ret kaout lestroù skelbet. Ar c'hayaker pe ar c'hanoeer a zo neuze o tiwall dibaouez, ha c'hoarvezout a ra ivez gant gwellañ gourdonerien ar bed, drezi holl gant ar skuizhder goude ur bern kampionadoù.\nUr bern seurt bigi a zo posupl implijout : ar c'hayakoù ha kanoeoù ur plas, met ivez daou blas pe tri. Anv al lestr a zo savet gant lizherenn kentañ e anv leun e galleg (K evit kaiak, C evit kanoe ), hag goude an niver a blasoù a zo ennañ. Da skouer : K1, K2, K4, C1, C2 ha C4. Ar c'hampionnad a zo heuliet gant ur vag keflusker hag en deus ar gwir da zivarrekaat ar\tgenstriverien.\nAozadur an oberiantiz[kemmañ | kemmañ ar vammenn]\nAr c'hanoe-kaiak a strolla ar sport olimpek, met ivez dudi an douristelezh hag ar c'henwerzherez. E Bro-C'hall ez eo meret gant an FFCK http://www.ffck.org/, hag gant an ICF http://www.canoeicf.com/ en etrevroadel.\nDiskiblezhioù Bro-C'hall[kemmañ | kemmañ ar vammenn]\nEn dour red :\nar slalom (diskenn ar ster gant redioù).\nan diskennidigezh ster (diskenn ar ster ar buanañ posupl)\nAn neuñverez en dour red (aze e pella un tamm eus ar c'hayak met eus an neuñverez gant gwarezadurioù).\nAr c'haiak freestyle (ober figurennoù war wwagennoù ar ster pe ar mor).\nAr rafting (Diskenn herruzioù gant bigi plastek dre skipailh).\nAn uhel-ster (diskennidigezh taranoù, herruzioù diaes tre da dremen, hag a c'houlenn ul live teknikel uhel tre, ret eo mestronian penn da benn e vag. Miret eo d'ar c'hayakerien kreñvañ. An diskibl dañjerusañ ez eo.)http://bigislandfun.com/wp-content/uploads/extreme-wailuku-kayak-paddling-hawaii-island.jpg.\nEn dour sioul :\nAr redadeg fonnus (treuziñ un hed resis ar buanañ posupl).\nAr c'haiak polo (ur sport dre skipailh, war un dachenn gant butchoù. Tost ouzh ar mell-zorn hag ouzh ar basket).\nAr maraton (treuziñ un hed hir gant al lestr, gant an ezhomm dougenn anezhañ a-wechoù ).\nAr aerouant-bag (treuziñ un hed hir war bigi hag a zegemer betek 30 den ).\nWar ar mor :\nAr wave-ski ( surf war gwagennoù ar mor ).\nMoraton ( ur maraton war ar mor ).\nKaiak war ar mor[kemmañ | kemmañ ar vammenn]\nAn dikibliezh-se a zo un doare da weladenniñ ar c'hostoù, pe c'hoazh d'ober mereadennoù bihan, ha gwelout ar pezh a zo diposupl da welet a-dal an douar. Pleustret e vez gant bigi hir, a stumm hengounel, tost 5 metrad gant kombadoù didreuzus a-benn gwareziñ an dilhadoù hag an dafar evit en em lec'hiañ, pe c'hoazh kaiakou e polietilen, ledan ha stabil-tre evit an douristelezh. Gant ar c'haiak war vor eo posupl da besketañ ar pezh a zo difennet gant listri an neuñverien.\nAr gourdonadurioù[kemmañ | kemmañ ar vammenn]\nAr gourdonadurioù a zo miret dreist-holl gant aozadur etrevroadel ar c'hanoe (FIC). Ar c'hanoe-kaiak a zo degemeret evel ur sport abaoe 1936 a drugarez d'ar redadeg fonnus (war 200m, 500m hag 1000metrad war un trepas). Ar slalom a zo nemet abaoe 1972 (paouezet eo bet goude ar bloavezh-se betek c'hoarioù olimpek Barselona e 1992). An diskibliezhioù nann-olimpek a zo an diskennidigezh-ster, ar freestyle, ar c'haiak polo hag an diskibliezhioù-se a zo graet war o-dro gant an FIC.\nRedadeg fonnus : war an dour sioul, pep gourdoner a zo staliet en un trepas eeun betek an degouezh. An hirderioù a zo eus 200, 500 ha 1000 m evit ar baotred er sprint, met mont a ra betek 5 km hag ar maratonioù evit an hir-badus. Met ar c'haiakoù a c'hall bezañ gant meur a blasoù(1;2 pe 4 den).http://i.eurosport.fr/2006/08/19/302813-1352141-317-238.jpg\nSlalom : war an dour-red, ar c'hourdonerien o deus da dreuziñ un hed eus tro dro 300 metrad ha tremen e-barzh dorioù (etre 18 ha 25). Bez ez eus dorioù liesseurt : ar re wer hag a vez tremenet gant hent ar redenn, hag ar re ruz a-enep ar redenn. Liesseurt eo al listri evit ar slalom : ar c'hayak ur plas, ar c'hanoe ur plas, hag ar c'hanoe daoublas. Ar bigi a zo graet e kevlar, e karbon pe gant an daou (kevlarkarbon ), abaoe un nebeud bloavezhioù ez eus dibaouez stummoù nevez evit aesaat ar ruzañ. Evit ar poent ez eo deut koulz ar bigi berr (nebeutoc'h eget 4 metrad).\nDiskennadeg : Pleustret e vez e sterioù gant dour-red, ar pal a zo mont eus ur poent d'ur ster d'unan all ar buanañ posupl, en ur gemer an dremennoù ar fonnusañ.\nBez ez eus daou stumm a c'hourdonezhioù : -Sprint :Tremen a ra e daou brantad, war ar memes rann ster. Pep hini a c'hell padout eus 30 eilenn da teir minutenn, alies e vez aozet er rannad ster froudañ. -Klasel :Eus 6 betek 30 minutenn e chell padout.N'ez eus nemet ur prantad.\nFreestyle : war an dour red, ar freestyle a vez pleustret war spotoù (gwagennoù pe rolloù krouet gant ar redenn), komzet e vez neuze eus ar park 'n play, hag ar pleustrer a implij fiñv an dour evit ober figurennoù. Pleustrerien an diskibliezh-se en em vod alies dindan anvioù skipailh e lec'h ma aozont asambles ur bern festivalioù a arvestoù dourel. http://www.pitchengine.com/brands/jacksonkayak/images/14192/2010star.airwheel.ej.jpg\nAr freestylerion na haketalont ket da dedreuziñ meur a gilometr a-benn kavout spotoù direbech, ar re pouezusañ e Bro-C'hall a zo Hawai war ar Rhon pe ar Rabiou...\nWave-ski : War un draezhenn leun a wagennoù anvet "spot", ar wave-ski a zo e bal ober figurennoù, evel ar freestyle. An dikibliezh a zo ur meskaj etre ar surf hag ar c'haiak dre ma na vez ket a wave-ski kanoe. Ar c'haiakour a zo azezet war ur plankenn gant e dreid staget er stank treid hag e ziv c'har gant ur senklenn.http://voyazine.voyages-sncf.com/var/voyazine/storage/images/media/france/pays_de_la_loire/vendee/photos_de_vendee/wave_ski_vendee_france/169529-3-fre-FR/wave_ski_vendee_france_galerie_photo_large.jpg\nMoraton : Ober un hentad war ar mor, ar meraton a zo ur redadeg hirbadus e kaiak-war-vor, ski-surf, pe birog. Dont a ra ar sport-se eus Afrika ar Su,e lec'h ma vez implijet seurt bigi abaoe tost ur c'hantved. Mont a ra an hirderioù eus 7 Km evit ar yaouerien betek 21Km evit an henaouerien e bro-c'hall. E Afrika ar su da skouer, ar redadegoù a c'hell padout un hanter devezh hag ober betek 70Km.\nPleustret e vez gant bigi hir-kenañ(war-dro 6 metrad 50), hag ar pal a zo echuiñ gant ar redadeg ar buanañ posupl en ur implijout an houl(gwagennoù ha na dorront ket, hag a zo kreiz ar mor) evit kemer tizh. http://micheray.files.wordpress.com/2009/04/yendell_090311_48074.jpg\nMaraton : Ar maraton a zo ur redadeg hir-badus war ur plan dour pe ster gant ar bosuplded d'ober daou pe tri portezal, war dro 32 Km e ra ar redadeg. An amprouennoù a bad div eurvezh pe deir pe vuioc'h zoken.\nAerouant-bag : An aerouant-bag a zo graet gant ur skipailh 20 bennak dud, krouet eo bet e China 2000 bloaz zo.\nPirog : Pe pirog-polinezian, dont a reont eus su Meurvor Habask, e-lec'h ma'z eo ar sport hengounel. Gallout a ra degemer betek 8 pagailher. Alies e tremen ar redadegoù er memes koulz hag ar moraton.\nGwiskoù[kemmañ | kemmañ ar vammenn]\nAn dilhad implijet a cheñch penn da benn eus un diskibl d'una all hervezh an ezhommoù. Da skouer, e Slalom, e mor pe e diskennadeg e vo implijet dilhad stankus, na laoslont ket an dour da dremen ha tomm rak ez vezomp atav gleb, en hañv evel er goañv. Implijout a reont ur verrsae, hag a vez lakaet tro-dro da doull ar vag (iloar), evit ma ne c'hellfe ket an dour mont el lestr. Er c'hontrol, er redadeg-fonnus ne vo implijet dilhad stankus ebet rak ne vezont morse gleb, ha neuze o defe kalz re domm. Ne vo lakaet nemet ul licra (seurt tee-shirt met tomm memes gleb) hag ur short ganto. Pa'z eo re fresk an aer pe pa vez re avel e vez lakaet un dizaveler ganto.\nIspisialamantoù bro Kanada[kemmañ | kemmañ ar vammenn]\nAr C'hanada a zo ar vro nemeti er bed hag en deus en e listenn listri gourdonadenn ur c'hanoe eus 15 pagailher. Anvet eo Kanoe Brezel dont a ra eus indianed Amerika, an Haudenosaunee a implije ar bigi-se evit brezeliñ. O listri a oa fonnus-tre ha seblant tre d'ar C15 (anv ofisiel). Ar vag a zo ur c'hanoe gant 14 pagailher (7 dehouat, 7 kleizhat) hag un den o sturiañ an hentad, alies eo an hini-se ar gourdoner. Ur vag fonnus eo e-keñver e bouez. Ar redadegoù C15 a zo dedennus tre peogwir eo bras ar bigi hag e vezont strollet er memes trepas.\nRummadoù e Bro-C'hall[kemmañ | kemmañ ar vammenn]\nE Bro-C'hall eo strollet ar pleustrerion e rummadoù hervezh o oad :\nPoñsig ( 9 ha 10 )\nBidolc'hig ( 11 ha 12 )\nBihanig ( 13 ha 14 )\nYaouer ( 15 ha 16 )\nMibion ( 17 ha 18 )\nHen ( 19 ha 34 ).\nHenaourien adalek 35 bloaz.Ar rummad hen a zo dasparzhet e rannadoù 5 bloavezh ( V1=35 betek 39, V2=40 betek 44... ).\nOuzhpenn da-se ez eus ur rummad kayak-ampechet, evit an dud ampechet.\nAr merc'hed er c'hanoe-kaiak[kemmañ | kemmañ ar vammenn]\nAr merc'hed a zo 25 % eus an dud aotreget er c'hanoe-kaiak. An aozadur en deus prometet da bediñ an holl frammoù sportour da gemer perzh er genstrivadeg vroadel « Merc'hed ha sport » aozet gant ministerezh ar yec'hed, ar yaouankiz hag ar sportoù evit lakaat en a-raok skeudenn ar plac'h er sport.\nAstennadenn[kemmañ | kemmañ ar vammenn]\nStummoù ar bigi-flodelloù implijet en dudi a zo dreist-holl ar c'hanoe, ar c'haiak hag ar raft, e danvezioù reut war un eskern pe blastik c'hwezhet. Ar stad azezet er c'hayak ur pe div blas a servij da bleustradeg tud dalchet en o c'heflusk dre eskern traoñ ar c'hein.\nAdtapet diwar « https://br.wikipedia.org/w/index.php?title=Kanoe-kaiak&oldid=1985362 »\nKemmoù diwezhañ degaset d'ar bajenn-mañ d'an 8 Ebr 2022, da 16:10.


Kaozeal:Neutron - Wikipedia\nNukleüs[kemmañ ar vammenn]\nPerak "nukleüs" tra ma ra OPaB gant "derc'han an atom" evit treiñ "noyau atomique" ?\nderc'han [ˈdɛrxãn] -où g. Fizik Lodenn greiz an atomenn. [...]. Geriadur Brezhoneg an Here, 2001, pajenn 264.\n2. NOYAU (M.) de l'atome Derc'han (M.) [...] Dictionnaire classique français-breton, 1990, pajenn 2436.--Prieladkozh (kaozeal) 20 Her 2014 da 13:23 (UTC)\nPa'm boa boulc'het ar pennad em boa dibabet ober gant geriadur ar skiantoù hag an teknikoù embannet gant Kreizenn ar Geriaouiñ. Kempoell eo ober gant "nukleüs" hag "energiezh nukleel" ha n'eo ket gant "derc'han" ha "gremm derc'hanel". Ur gaozeadenn a gaver amañ diwar-benn an dibab-se. --Yun (kaozeal) 21 Her 2014 da 04:29 (UTC)\nDemat deoc'h, Ya, soñj am eus mat eus ar gaozeadenn-se. Padal, ar pezh n'on ket evit kompren tamm ebet, sur a-walc'h abalamour d'am diouiziegezh war an danvez, eo abalamour da betra e vije kempoelloc'h dibaboù geriadur ar skiantoù hag an teknikoù eget reoù tri geriadur all ? A galon.--Prieladkozh (kaozeal) 21 Her 2014 da 06:27 (UTC)\nUr skouer all : perak an diaoul mont da sevel "partikulenn" tra ma'z eus eus ar ger "rannig" e brezhoneg c'hoazh ? Petra 'vo graet ganeoc'h 'ta ma klaskfen sevel ur pennad, "Fizik ar rannigoù" e ditl ? :-)--Prieladkozh (kaozeal) 21 Her 2014 da 06:53 (UTC)\nN'eo ket ar wech kentañ. N'eus ket da cheñch traoù reizh ha diazez er pennadoù hep reiñ ar peragoù (war ar bajenn gaozeal pe er voestig "diverrañ").\nKempoell e oa Yun en e zibaboù, evel ma oa kempoell Sad Edgar gant e zibaboù er pennad meneget (Gremm derc'hanel).\nGerioù heñvelster a zo e brezhoneg: n'eo ket abalamour ma'z eus eus ur pennad diazez evn eo difennet ober gant ar ger "labous".--Trec'hlid mitonet (kaozeal) 21 Her 2014 da 12:21 (UTC)\nN'on ket bet sklaer 'm eus aon. Fellout a rae din lavaret ez eo kempoell ober gant "nukleüs hag energiezh nukleel" e-lec'h "derc'han ha gremm derc'hanel" hag a zo ken kempoell all. Met ne vije kempoell ober gant "nukleüs ha gremm derc'hanel" pe gant "derc'han hag energiezh nukleel". A galon, --Yun (kaozeal) 24 Her 2014 da 17:23 (UTC)\nIsatomek/Izatomek[kemmañ ar vammenn]\nLakaet ez eus bet "izatomek" e-lec'h "isatomek" dre ziv wezh gant ar memes implijer :  ha , war zigarez e vefe skrivet "iz-" e-lec'h "is-" dirak ur vogalenn gant ur c'helenner eus skol-veur Roazhon. Evel-se e vez graet e skolveurieg met e peurunvan e skriver "is-" bepred, ha pa vefe distaget [iz] (sellet ouzh an holl c'heriadurioù e peurunvan). Pep hini a c'hell implijout an doare-skrivañ a gar met divizet e voe ober gant ar peurunvan e Wikipedia e 2006 : Wikipedia:Kendivizoù reolata/Wikipedia e peurunvan. Mat e vefe doujañ da reolennoù Wikipedia. --Yun (kaozeal) 1 Du 2014 da 07:31 (UTC)\nDemat, Perak klask tro da lâret Prieladkozh e-lec'h ar memes implijer ? Ober a ra TermOfis OPaB gant "izartikel" da treiñ "subarctique"...\nKavout a ra din ez eo un tammig faeüs hoc'h evezhiadenn diwar-benn "ur c'helenner eus skol-veur Roazhon", hag eñ ezel eus Kuzul skiantel OPaB ivez ma n'emaon ket o faziañ. Sed amañ da-heul ur bomm eus e gentel diwar-benn\nb) Ar rakgerioù ral\nIs- / iz- emañ gantañ an dalvoudegezh "a\nzo dindan", "izeloc'h" just a-walc'h : isprezi-\ndant, isrann, izamprest (-z kentoc'h dirak ur\nvogalenn).---Prieladkozh (kaozeal) 1 Du 2014 da 09:03 (UTC)\nE lec'hienn Ofis Publik ar Brezhoneg e kaver ivez :\nisenkemmad sous-amendement ;\nisenmont sous-entrée ;\nisurzhiañ subordonner, subordination ;\nEr bajenn is- meneget ganeoc'h e lenner e vez distaget ar rakger-se [is] pe [iz] hervez ar son a zo goude met n'eus ket skrivet e ranker skrivañ "iz-" pa vez distaget [iz]. Hag er roll gerioù savet gant "is-" ha distaget [iz] e kaver "isofiser" hag "islavarenn", skrivet evel-se en holl c'heriadurioù e peurunvan.\nNe oa tamm fae ebet ganin p'am boa skrivet "ur c'helenner eus skol-veur Roazhon". Arabat gwelet an droug e lec'h n'eus ket.\nA galon. --Yun (kaozeal) 2 Du 2014 da 04:03 (UTC)\nAdtapet diwar « https://br.wikipedia.org/w/index.php?title=Kaozeal:Neutron&oldid=1598842 »\nKemmoù diwezhañ degaset d'ar bajenn-mañ d'an 2 Du 2014, da 04:03.


Kanaouenn ofisiel ar Redadeg : dañset e vo ar salsa war hentoù Breizh !\nLundi 2 octobre 2017 à 16:43 -\nEmbannet 'neus skipailh ar Redadeg kanaouenn ofisiel an darvoud evit 2018. Aet eo ar maout gant ar strollad Penn Salsardin. Un ton salsa kanet gant merc'hed. Ret eo deskiñ ar pozioù bremañ !\nMerc'hed Salsardin oc'h enrollañ ar ganaouenn "Betek an trec'h". - Ar Redadeg\n"Deus 'ta frei kozh da hej da vro. Gwisk da dicheurt ha tap da dro. Mil eizh-kant gwech 'bep eil yelo. Kozh ha yaouank da ziskano : War-sav 'vit kas war-raok hor yezh. Taol da bouez-mouezh war ar pavez. Kasomp an test uhel ar vrec'h. Betek an trec'h !" Setu diskan ar ganaouenn "Betek an trec'h", bet enrollet gant ar strollad Penn Salsardin.\nEmbannet zo bet d'al lun 2 a viz Here disoc'h ar votadeg evit dibab kanaouenn ofisiel ar Redadeg 2018. Embannet e oa bet o soñj gant 3.000 den. "Aet eo ar maout gant Penn Salsardin gant 40% eus ar mouezhioù, eme Tifenn, e-karg eus diorenn Ar Redadeg. Ne oa ket pell war lec'h ar strollad Arvest."\n"Betek an trec'h" : gêr-stur Che Guevara\n"Betek an trec'h" oa gêr-stur Che Guevara, neus displeget merc'hed Penn Salsardin. Er strollad-se emañ Marine Lavigne, Sterenn Le Guillou hag Aude Moalic o kanañ "ha bez zo kalz sonerien e-barzh ar jeu ivez", a gendalc'h Tifenn.\nUn tamm eus "Betek an trec'h" gant ar strollad Penn Salsardin, kanaouenn ofisiel ar Redadeg 2018.\nTem ar ganaouenn a zo lakaat war wel ar brezhoneg evit derc'hel anezhañ war en e zav hag ivez redek evit treuskas bastez ar yezh.\nDeoc'h c'hwi da zeskiñ ar pozioù\nRoet e vo lañs d'ar Redadeg d'ar 4 a viz Mae. Un neubeud mizioù a chom deoc'h neuze evit deskiñ ar pozioù ! Kavet e vo anezho ganeoc'h war lec'hienn Ar Redadeg pe amañ dindan !\nLezenn war ar yezhoù rannvroel | Ul lizher sinet gant 60 kevredigezh kaset d’an deputeed\nRaktresoù filmoù a zo ganeoc'h ? Kinnigit anezho da vare ur pitch dating !\nBrest : degemerus e oa bet ar vusulmaned gant ar Vrestiz all


Pajenn:Le Gonidec - Bibl Santel pe Levr ar Skritur Sakr, eil levr.djvu/118 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/118\n23. Dré-zé, ô véza ma hoc’h eûz gréat sakrifisou d’ann idolou, ma hoc’h eûz péc’het a-éneb ann Aotrou, n’hoc’h eûz két sélaouet hé vouéz, ha n’hoc’h eûz két baléet enn hé lézen, enn hé gémennou hag enn hé désténiou : dré zé eo c’hoarvézet ann droug-zé d’é-hoc’h, ével ma c’hoarvez hiriô.\n24. Hôgen Jérémias a lavaraz d’ann holl bobl ha d’ann holl verc’hed : Sélaouit gér ann Aotrou, c’houi holl dûd Juda a zô é brô ann Éjipt.\n25. Ével-henn é lavar Aotrou ann arméou, Doué Israel : C’houi hag hô kragez hoc’h eûz komzet, hag hô taouarn hô deûz sévénet gériou hô kenou, ô lavarout : Sévénomp ar gwéstlou hon eûz gréat ; gréomp sakrifisou da rouanez ann én̄v, ha kennigomp gwéstlou d’ézhi ; sévénet eo bét hô kwéstlou gan-é-hoc’h, ha startéet in̄t bet gan̄d oc’h ôberiou.\n26. Râk-sé sélaouit gér ann Aotrou, holl Juda, péré a choum é brô ann Éjipt : chétu mé em eûz touet dré va hanô brâz, émé ann Aotrou, pénaoz na vézô mui galvet va hanô gan̄t génou dén iuzéô é-béd é holl vrô ann Éjipt, ô lavarout : Béô eo ann Aotrou.\n27. Chétu mé a véḻô war-n-hoc’h enn drouk, ha nann er mâd : hag holl dûd Juda péré a zô enn Éjipt, a vézô lazet gan̄d ar c’hlézé ha gan̄d ann naounégez, kén na vézin̄t dispennet holl.\n28. Hag ar ré a déc’hô diouc’h ar c’hlézé, hag a zistrôiô eûz a vrô ann Éjipt da vrô Juda, a vézô dibaot ; hag holl zilerc’h Juda, a zô éat é brô ann Éjipt évit choum énô, a wézô péhini a vézô sévénet, pé va gér, pé hô hini.\n29. Ha chétu ann arouéz a rôann d’é-hoc’h, émé ann Aotrou, pénaoz éc’h emwélinn ac’hanoc’h el léac’h-zé ; évit ma wiot pénaoz é vézô sévénet enn droug ar gériou em eûz diouganet enn hoc’h énep.\n30. Ével-henn é lavar ann Aotrou : Chétu mé a lakai Faraon Éfréé étré daouarn hé énébourien, étré daouarn ar ré a glask hé vuez ; ével ma em eûz lékéat Sédésias, roué Juda, étré daouarn Nabukodonosor, roué Babilon, hé énébour, péhini a glaské hé vuez.\nDiougan diwar-benn Baruc’h.\n1. Gér a lavaraz Jérémias ar profed da Varuc’h, mâb Nérias, goudé m’en dôé skrivet ar gériou-zé eûz a c’hénou Jérémias enn eul levr, er pévaré bloaz eûz a Joakim, mab Josias, roué Juda, ô lavarout :\n2. Ével-henn é lavar ann Aotrou, Doué Israel ouz-id, Baruc’h :\n3. Té éc’h eûz lavaret : Gwâ mé a zô reûzeûdik, râg ann Aotrou en deûz digaset d’in gloaz war c’hloaz ; skuiz ounn bét ô keina, ha n’em eûz két kavet a éhan.\n4. Ével-henn é liviri d’ézhan̄, émé ann Aotrou : Chétu mé a ziskarô ar ré em eûz savet ; ha mé a zic’hrisiennô ar ré em eûz plan̄tet, hag é kollinn ann holl zouar-man̄.\n5. Ha té a glaskfé eunn dra-bennâg a vrâz évid-od ? Na glask két : râk chétu mé a zigasô drouk ann holl gîk, émé ann Aotrou ; ha mé a zavétei da vuez, é pé léac’h-bennâg m’az î.\nDiwar-benn disman̄tr ann Éjipt gan̄t Nabukodonosor.\n1. Gér ann Aotrou a zeûaz da Jérémias ar profed a-éneb ar brôadou,\n2. A éneb ann Éjipt, a éneb armé Faraon-Nec’has, a oa out ster Eufratez é C’harkamis, a oé dispennet gan̄t Nabukodonosor, roué Babilon, er pévaré bloaz eûz a Joakim, mâb Josias, roué Juda.\n3. Aozit hô skoédou hag hô tirennou, ha kerzit d’ar brézel.\n4. Sternit ar c’hézek ; ha piñit war varc’h, marc’heien ; likiit hô tokou-houarn, likiid da lugerni hô kwafiou, gwiskit hoc’h harnézou.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/118&oldid=161000 »\nKemmoù diwezhañ degaset d'ar bajenn-mañ d'an 1 Mae 2020, da 15:46.


Marc Jacquier - Sonam' - Skol Sonerezh\nDegemer » Ar skol sonerezh » Ar gelennerion » Marc Jacquier\nKentelioù gitar e Kervignag ha Lokmikaelig\nMarc Jacquier en deus sonet e mar a strollad, Tammlès, Nomades, Foehn, Gwir hag all… a bep sort sonerezhioù a za getoñ, get ur songeidadur standart kerkoulz evel ur songeidadur DADGAD (songeidadur a raer paot-mat getoñ er sonerezh hengounel). Ema Marc é soniñ e EMTK (troet da vout Sonam’) a-c’houde 2005.\nNamet ha goulennet vehe getoñ, ne gelenn ket dre ar solfadurezh met a-bouez taolennadurioù (ur reizhad a zifer àr-eeun e-men e vez lakaet ar bizied). An taolennadurioù a c’hell bout roet e stumm restroù a c’heller gober gete en urzhiataer.\nAr roltad sonioù (keltek, kan, folk, pop/rock…) a vo labouret àrnezhoñ a-gement ma vo gellet, hervez ma plijo d’an deskarded, na bout e tegouezh get ar roltad-se da gentañ-razh roiñ an tu da vout barrek àr teknikoù zo.\nDa gentañ e vo pleustret dre ar songeidadur standart, pa garo d’ar gitarourion doazh e vo gellet roiñ un tammig tañva dezhe ag ar songeidadur DADGAD.


Mae 2020 – An ti da vont war-raok gant ar Brezhoneg\nMonth: Mae 2020\n30 Mae 2020 31 Mae 2020 ~ kevredigezh Ti ar brezhoneg\t~ Ober un evezhiadenn\nKristin, ezel eus kuzul-merañ Ti ar Brezhoneg a zo bet atersaet evit ar gelaouenn Ya!\nKristin a ra war-dro ar predoù e Ti Jos hag aozañ a ra ivez ur bern abadennoù ha baleadennoù e brezhoneg evit ar gevredigezh.\nUr stourmerez youlek a ginnig ul labour a-feson abaoe 22 vloaz eo Kristin !\nLaouen ha loc’hus omp da genlabourat ganti !\nGourc’hemennoù ha trugarez dit, Kristin !


heuliennou - blog breiz atao fansub\n34 articles avec heuliennou\nFairy tail Ur bed a strobinellerezh ez eo hini an heulienn Fairy Tail. Ar strobinellerien galloudushañ a ya d'ober gildoù pe strolladoù evit kas da benn kefridioù dañjerus met paeet mat. Lucy a vez ur strobinellerezh o kaout un huñvre nemetken: bezañ...\nAdkroget eo al labour Un tamm skrid buan ha buan. Adkroget eo al labour gant ar skipailh. Krog omp gant treiñ kentañ lodenn an heulienn "Doujin Work". Danvez farsus a vezo da gavout, dreist-holl, e-kerzh an istor. 12 tamm a ya d'ober an heulienn, 10 munutenn...\nCity Hunter/ Nicky Larson - Mr Private Eye (A.M.V) Ul labour ampart kaset da benn, gant Cinzia7.\nSenjô no Valkyria / Valkyria Chronicles\nSenjô no Valkyria / Valkyria Chronicles Kentañ gwell: 2009 Kaset da benn gant : Studio A1 / SEGA Doare : brezel, karantez Tammoù : 13 ? An Istor Lec'hiadur an istor a vez Europa er bloavezhioù 30. Ur vro bihan Gallia a vez stanket etre daou aozadur etrevroadel...\nSchool Rumble San Gakki Trede bloavezhiad! Setu deuet keloù betek ennomp hag ofisiel d'eus un trede heuliad d'an dresadenn-vev School Rumble. An anv a vez School Rumble San Gakki hag a dalvez School Rumble an trede trimiziad ken simpl ha tra. Benn an...\nClaymore Claymore a zo un tresadenn-vev Japanaat, 26 tamm a ya d'ober anezhañ. Krouet ez eo bet gant Norihiro Yagi, bet skignet ar wech gentañ war ar skinwell gant ar chadenn NTV e 2007. Diwir ez eo c'hoazh e bro c'hall, an tu 'zo da gavout ar re mangaoù...\nGunparade March An istor: E 1945 araok fin an eil brezel bed, ar re "Chimer", o vezañ anevaled d'eus an egor a dag an douar. Dirak ar re mañ, mab-den a vez ret da vrezeliañ en un doare unvan met a feur ma dremen an amzer e vez dic'hastet an douar ha lazhadeget...\nBlue Gender Blue Gender a zo un tresadenn-bev Japanaat, 26 tamm a ya d'ober anezhañ. Krouet ez eo bet gant Ryōsuke Takahashi, bet skignet war ar skinwell gant ar chadenn TBS etre 1999 ha 2000. E bro C'hall ez eus tu d'e brenañ da Déclic Images, skignet...\nNiver a zamm: 6 Anv gwirion : Freedom - Freedom Studio : Sunrise, 2006, arzour: Shuhei Morita Synopsis : 2041 : kentañ trevadenn mab den war al loar d'ar mare se e eru ur gudenn war an ouar, anvet eo vet CRISIS ar mare mañ 2267 :Takeru ur grenard a za...


(Adkaset eus Senoned)\nPobloù Galia Cisalpina, en trede kantved kent JK\nAr Senones (Σήνωνες e gregach), pe Senoned, a oa ur bobl c’halian a oa o vevañ e hanternoz Galia Celtica, er c’horn-bro zo en-dro da gêr Sens hiziv. En-dro dezho e oa ar pobloù-mañ : Lingones er reter, Parisii en norzh, Carnutes er c‘hornôg, Bituriges er su. Agedincum (Sens) ha Metiosedum (Melun pe Meudon hiziv) e oa o c’hêrioù brasañ.\nLod eus ar Senoned a yeas dreist d’an Alpoù da vont da chom e Gallia Cisalpina, war-dro 400 kent JK. Asambles ganto e voe pobloù galian all o vont eus Gallia Transalpina da hanternoz Italia, evel ar Voied pe ar Senoned. Kemer a rejont perzh en arigrap Roma e 390 kent JK. En em ziazeañ a rejont war aod reter Italia ha ganto e voe savet kêr Sena Gallica (Senigaglia), a zeuas da vezañ o c’hêr-benn.\nE-pad ouzhpenn kant vloaz e voe ar Senones o vrezeliañ a-enep ar Romaned. A-benn ar fin e voent trec’het gant ar c’hoñsul Publius Cornelius Dolabella e 283 kent JK, ha kaset kuit eus o bro. War-lerc’h ne voe ket klevet anv anezho e Galia Cisalpina ken. Marteze ez ejont da draoñienn an Danav, a-gevret gant pobloù galian all.\nAr Senoned a oa o chom e hanternoz Galia Celtica, goude bezañ graet emglev gant Julius Caesar, a skarzhas o roue Cavarinos, a oa bet anvet gant ar Romaned. Brezel a rejont ouzh armeoù Caesar e 53-51 kent JK. E 51 kent JK e voe tapet o rener Drappes gant ar Romaned, pa oa o vont da zouaroù ar Provincia. Goude se ne glever ket anv ken eus Senoned Galia Celtica.\nAdtapet diwar « https://br.wikipedia.org/w/index.php?title=Senones&oldid=1472852 »


Golo Candide, e 1759. Skrivet eo war ar golo eo troet diwar an alamaneg.\nKouevrengravadur eus 1755 ma weler tangwall e Lisboa ha tsunami er porzh.\n« Diaouled Pangloss a oa skilfek ha lostek ha reut e oa ar flammoù » (pennad VI).\nCandide ou l'Optimisme zo ur gontadenn filozofikel c'hallek, savet gant Voltaire hag embannet e Suis, e kêr Genève, e miz Genver 1759. Ugent gwech e voe embannet e-pad buhez an oberour, gant se eo unan eus an oberennoù a reas ar brasañ berzh el lennegezh c'hallek.\n« Candide » eo an haroz, un anv deuet eus ar ger latin candidus, hag a dalv, war un dro, kement ha "gwenn", hag ivez "a feiz vat", "didro". An anv dibabet-se a ziskouezfe kredoni an haroz. Souezhiñ a ra, a-hed e droioù, rak kement tra amreizh a wel.\nMeneg zo er gontadenn eus kren-douar Lisboa e 1755, ha displegañ a ra Voltaire e sell ouzh an Droug er bed. Gwelet eo ar gontadenn evel un dagadenn nerzhus ouzh ar wellwelouriezh, kelennet gant an Alaman Gottfried Leibniz en e oberenn c'hallek La Monadologie, e 1714.\n1 Kenarroud politikel\n2 Ar gontadenn\n2.1 Pennadoù I–X\n2.2 Pennadoù XI–XX\n2.3 Pennadoù XXI–XXX\nالعربية: كانديد (رواية)\nбългарски: Кандид или оптимизмът\ncatalà: Càndid o l'optimisme\nDeutsch: Candide oder der Optimismus\nEsperanto: Kandid aŭ la optimismo\nBahasa Indonesia: Candide\nLingua Franca Nova: Candido\npolski: Kandyd (powiastka filozoficzna)\nportuguês: Cândido, ou O Otimismo\nрусский: Кандид, или Оптимизм\nslovenščina: Kandid ali Optimizem


Ar Vaneg - Wikipedia\nAr Vaneg, war un timbr eus Ukraina.\nAr Vaneg (Рукавичка / roukavychka, ar vaneg, en ukraineg) zo ur gontadenn eus Ukraina, brudet er bed a-bezh, ha troet en ur bern yezhoù. Dastumet eo bet en XIXvet kantved gant Pavlo Tchoubynsky hag Ivan Rudchenko.\nEl mitón eo an anv spagnolek, da lavarout eo miton e brezhoneg. E Bro-C'hall eo anavezet evel la Moufle ha kontet e vez da vezañ rusek. Er broioù saoznek eo anavezet evel The Mitten, ha brudet eo embannadur an oberourez stadunanat Jan Brett e 1989. E brezhoneg eo bet embannet gant Sav-Heol evel Ar Vaneg e 2021, diwar an embannadur gallek.\nE 1996 gant Ukranimafilm, un dresadenn-vev sevenet gant Natalya Marchenkova hag anvet Рукавичка Roukavychka ("Mitonig").\nE 2001 ur rummad timbroù, en o zouez unan diwar-benn Ar Miton.\n↑ The Mitten, kontet ha kanet e saozneg..\nAdtapet diwar « https://br.wikipedia.org/w/index.php?title=Ar_Vaneg&oldid=1981524 »


Toullañ beg ar vronn - Wikipedia\nToullañ beg ar vronn\nPaotred ha merc'hed zo a blij dezho minellañ begoù o bronnoù, a gleiz da zehou peurvuiañ, a draoñ da grec'h a-wechoù. Deuet eo ar c'hiz eus California, digant un den anvet Jim Ward, perc'henn ur stal anvet Gauntlet e West Hollywood a doulle kroc'hen neb a baee er bloavezhioù 1970. Pa voe toullet hini tud brudet an amzer, evel Lenny Kravitz. e voe roet brud vat d'e oberenn.\nMinellañ beg ar vronn\nPaotr minellet begoù e vronnoù\nPlac'h minellet he divvronn\nPlac'h kabil, hervez ur gartenn-bost eus 1906. Diwar ar skeudenn-se, ha n'ouzer ket penaos e oa bet kemeret, met da biv e veze gwerzhet ar gartenn a ouzer a-walc'h, e lavar lod e oa ur c'hiz kabil minellañ bruchedoù ar merc'hed. Dispakañ he bruched dirak ul luc'hskeudenner koulskoude ne veze graet nemet e lec'hioù zo.\nMedalenn mod nevez da houarnañ beg ar vronn: beg bronn medalennet ha minellet\nLakaet e vez gwalennoù pe barrennoù d'ar bronnoù evit o c'haeraat a-hervez. Lod a ra abalamour da blijadur ar flouradennoù war groc'henn al lodenn gizidik-se eus o c'horf pa vezont o c'hoari-daou.\nToullet e vez dindan beg ar vronn, a-led peurliesañ pe a-serzh a-wechoù pe a-led hag a-serzh war un dro, d'ober ur groaz gant div varennig. Gallout a reer ivez lakaat meur a vravig an eil war-benn egile. Un 3 pe 6 miz a ranker gortoz avat a-rbenn peurbareañ ur c'hroc'hen a zo bet toullet, ha naetaat aketus gant dour holenet, met tud zo o devez ezhomm ur bloaz da vihanañ. Ret eo gortoz ar peurbare a-raok lakaat ur bravig nevez war-benn unan all.\n3 Disteurel bravigoù\n4 Penaos reiñ bronn goude toullañ\n5 Stadunaniz anavet ha toullet\nAnaout a reer pobloù, en istor, ma veze kustum a-walc'h an dud da doullañ begoù o bronnoù. Kement-se a veze graet, a-hervez, gant gwazed ar bobl Karankawa e Texas, hag ivez, war a lavar tud zo, gant merc'hed Kabylia, en Aljeria. Met prouennoù da vat n'eus ket.\nEn Europa e vije deuet ar c'hiz d'ober kemend-all war-dro ar XIVvet kantved a-hervez. Ar rouanez c'hall Isabeau Bavaria, dimezet d'ar roue foll Charlez VI, he dije toullet beg ur vronn abalamour da se. Darn a lavar e voe an hini gentañ. Prouennoù avat a ra diouer.\nE Bro-Saoz, en amzer ar rouanez Victoria, war-dro 1890, e veze lakaet un Anneux De Sein gant tud zo. Se a oa gwalennoù diamantoù pe chadennoù aour a veze staget ouzh begoù an divvronn. Kement-se a veze graet e-touez tud pinvidik zo.\nMeur a stumm zo d'ar gwalennoù bronnoù\nGwalennoù pe traoù arall a bep seurt a vez lakaet gant tud zo ouzh begoù o bronnoù. Darn a laka chadennoù, pouezioù outo. Darn all a laka steredennoù houarn, plastik, pe mein prizius. Evel ma reer gant an doullgorferezh dre vras, peurliesañ ec'h implijer metaloù evel an dir surijianek pe an titan a vir ouzh an allergiezhioù kentoc'h evit an arc'hant pe c'hozh an aour, a c'hell bezañ implijet ivez seul wezh ma vez glan-kenañ.\nKig a-walc'h zo e beg ar vronn evit gellout toullañ dizroug a-dreñv trawalc'h a groc'hen evit mirout ouzh an efed-distaol. Koulskoude, ma vez re danav ar bravig, pe ma ne vez ket graet don a-walc'h an toullañ e c'hall c'hoarvezout un efed-distaol. Allergiezh ouzh ar metal a zo kaoz d'an efed-se ivez. Kontammiñ a c'hall ivez ma vez bountet pe sachet re war ar bravig a zo bet staliet.\nPenaos reiñ bronn goude toullañAozañ\nUr goulenn a sav e-touez ar merc'hed a garje toullañ beg o bronn da lakaat ur bravig outañ : penaos ober evit reiñ bronn goude?\nWar a seblant ne ra droug ebet d'ar sevel laezh d'ar vamm. Koulskoude e vez aliet ar merc'hed da lakaat ober an toullañ gant tud a vicher, evit diwall ouzh kontammadur. Pa vez toullet meur a wech ne vez ket graet vad da veg ar vronn, ha seul diaesoc'h e vo d'ar bugel denañ. Aliet eo ar merc'hed ivezda c'hortoz ken na vo peurbare ar gleizenn a-raok reiñ bronn.\nStadunaniz anavet ha toulletAozañ\nAr ganerez Janet Jackson he doa dispaket he bronn dehoù e-pad ur c'hoariadeg mell-droad amerikan istorel ha diskouezet ur vedalenn vronn; anvet eo bet an darvoud an Nipplegate.\nAr ganerez Pink he doa lakaet toullañ beg he bronn goude un abadenn-ganañ dirak he mamm. Filmet e voe an doulladenn, hag embannet en he DVD Live in Europe .\nChristina Aguilera he deus glac'haret he heulierien, ha kenvreudeur toullet, p'he deus lakaet tennañ hec'h holl bravigoù diwar he zoulloù, betek an hini war beg he bronn dehoù, ha n'he deus miret nemet an hini war he bronn gleiz, pa oa bet tapet brud ganti gant he c'hroc'hen toullet-didoullet.\nArmstrong ML, Caliendo C, Roberts AE.(2006): Pregnancy, lactation and nipple piercings. AWHONN Lifelines;10(3):212-7.\nNipple Piercing: Is It Compatible with Breastfeeding? Danevell gant al La Leche League International\nWar al labour\nGwalenn ouzh ur bruched paotr\nA-dreuz war ur bruched paotr\nA-dreuz war ur bruched plac'h\n↑ Pennad alamanek ha skeudenn e-barzh Stern\nAdtapet diwar « https://br.wikipedia.org/w/index.php?title=Toullañ_beg_ar_vronn&oldid=1555794 »\nDernière modification le 16 C'hwe 2014, à 13:06\nKemmoù diwezhañ degaset d'ar bajenn-mañ d'an 16 C'hwe 2014, da 13:06.


Journal de Renaud Camus, mardi 25 juillet 2017\ncréée le mercredi 26 juillet 2017, 11 h 56\nmodifiée le dimanche 4 février 2018, 17 h 53Plieux, mardi 25 juillet 2017, minuit et demi. À ma grande satisfaction, car ces incertitudes, ces silences et ces attentes sont pénibles, j’ai reçu ~~~ ~~~~~~ ~~~~ ~~~~~~~~~~~~~~ ~~~ ~~~~~~~~~~ ~~~~ ~~~~~ ~~ ~~~~~~ ~~~~~~ ~~~~~~~~ ~~~ ~~~~~~~~ suivant :\n« Lors ~~~ ~~~~~~ ~~~~~~~ ~~~ ~~~~~~~~~~, ~~~~~~ ~~~~~~~~, ~~~ ~~~~~ ~~ ~~~~ ~~~~~ ~~~~~~~~~ ~~’~~~~~~~~ ~~~~~ ~~~~~ ~~~ ~~~~~~~~~ ~~~ ~~~~~~~~~~~~~ ~~~~~~~~~~ ~~~ ~~~ ~~~~ ~~~~~~~ ~~~~~ ~~~~~~ mère.\n« Si vous ~~~ ~~~~~~~~~~, ~~~~~ ~~~~~~~ ~~~~~ ~~~~~~ ~~~~~ ~~~~~~ ~~ ~~~~~~~~ ~~~~~~~~ ~~~ ~~~~~~~~ ~~~ ~~~~~~~~~~ ~~~~ ~~~~~~~~~~~~~~. ~~~ ~~~~~~ ~~~~~~~ ~~~ ~~~~~~~~~ ~~~~ ~~~~~~ ~~~~~~~ ~~~ ~~’~~~~ pour notamment poursuivre ~~’~~~~~~~~~~ ~~~ ~~~ ~~~~~~~~~~ ~~~ ~~~ ~~~~~~~~~~ ~~~ ~~’~~~~~~~~~~ ~~~ château.\n« ~~~~~ ~~~~~~ ~~~~~~~~~~, ~~~ ~~~~~ ~~~~~~~~~ ~~~ ~~~ ~~~~~~~~~, ~~~ ~~~~~ ~~~ ~~~~~~ ~~~~~~~~~~ ~~~~ ~~~~~~-~~~~~~~ à mon domicile ~~~ […] ~~~~~~~~ ~~~~~~ période.\n« ~~~~~~~~, ~~~~~~~~~, ~~~~ ~~~~~~~~~~~ salutations.\nJe ~~~~ ~~~ ~~~~~~~~ ~~~~~ :\n« ~~~, ~~~~~ ~~~~~~~~~~ ~~’~~~~~~ ~~~~ ~~~~~~~~~~ ~~’~~~~~ ~~~ ~~~ ~~~~~, mais aussi l’une ~~~~ ~~~~~~~~ ~~~~ ~~~~~ ~~~~~~~~~~~ ~~~ ~~~~ ~~~~~ ~~~~~~~ ~~~ ~~~~ ~~~~~~~~. ~~~ ~~’~~~~~~~~ ~~~~~ ~~~~ ~~~~~ ~~~~~~~ “~~~~~”, ~~~~~~ ~~~~~~ ~~~ ~~~~~~~~~~~~~ ~~~~~~~~~~~ ~~~ ~~~~~~~~~~~, ~~~~~ j’avais pour elle ~~~ ~~~~~ ~~~~~~~ ~~~~~~~~~~, ~~~ ~~’~~~ ~~~~~ ~~~ ~~~ ~~~~~ ~~~ ~~~~~~ ~~~~~~ ~~~~~, ~~~ ~~~~~~~~~~ ~~~~~~~~ ~~~~~ ~~~~ ~~~~~~, ~~~~~~~ ~~~~ ~~~~~~~~~~, ~~ ~~~~~~~~~~~~, ~~~~~~~ ~~~ Roche-Bonnet, avenue Thermale, ~~~ ~~~~~~~~ ~~~~ ~~~~~-~~~~~~, ~~~~~ ~~~ ~~~~~~, ~~~~ ~~~~~~~~~ ~~~ ~~~~ ~~~~~~~~~ ~~~ ~~~ ~~~~~ ~~~~~ ~~~~~~, ~~~~~~~~~ ~~~~~ ~~~~~~~~. ~~~~~ ~~~~~ ~~~~~ ~~~~~~~~ ~~~~ ~~~~ ~~~~~~ intérêt pour Bonnabaud ~~~~ ~~~~ ~~~~~ ~~~~~~~~~~~~ ~~~~. ~~~ ~~~~~~~~~ ~~’~~~~~~~ une Vie ~~~ ~~~~~ Deschamps ! (~~~~~~~~~~ ~~~~~~ ~~~~ ~~’~~~ ~~~~~, ~~~ ~~~~~, ~~~~ ~~~ ~~~~~~~, ~~~ ~~~~~~~~~~ “~~~~~~~~~~~~~~” — ~~~ légende familiale prétendait ~~~’~~~ ~~~~~~ ~~’~~~~~~ ruinée…)\n« ~~ ~~~ ~~~~~~~, ~~~~~-~~~ ~~~ ~~~~ ~~~~ ~~~ ~~~~~ ~~~~~~~~~ ~~’~~~~~, ~~~~~~ ~~~~~~, ~~~~ ~~~~ ~~~~~ ~~~~~~ ~~~~~~ ~~ ~~~~~~~ ? ~~~ ~~~ quand date-t-il ? ~~~~~ ~~ ~~ ~~’~~~~ ~~~~~ ~~~~~~ ~~~~~ ~~~ ~~~~~~~~~ ~~~ ~~~~~~~ ~~~~~~~ ~~~~~~~~~~~~ ~~ ~~~ ~~~~~~~ ~~~~~~~. ~~’~~~ ~~~ ~~~~~, ~~~~~ ~~~~~~ ~~~~~~~~~~~, ~~~~ ~~~~~~~~~~~~~, ~~~~~ ~~~~ reflets sur le ~~~~~~ ~~~ ~~~~~~~~ ~~~~~ imparfaite.\n« ~~’~~~~~~ ~~~~ ~~~~~~~~~ ~~~~~~~~~~~~ ~~~~~~ ~~~~~ ~~~~~~ ~~~~~~ ~~~~~~~ ~~~~~~~. ~~~ ~~~~~~~ ~~~~~~~~ ~~~ ~~~~~~~~ ~~~~~ ~~~~~~ ~~~~ ~~~~ ~~~~~ ~~~~~ ~~~~~ les mêmes quartiers (~~~ ~~~~~~). ~~’~~~~~~~~-~~~ ~~~~ ~~~~~~~ ~~’~~~~ “~~~~~~~~~~~~~~~” (~~~~~ ~~~~~ ~~~~ ~~~~~~~~~~~ ~~~~ ~~’~~~~~~~~~) ~~~ ~~~~~~~~~~ ? ~~~ ~~~~~~ ~~~~~~~~~~~ ~~~~ ~~~~~ ~~~~~~ ~~~ ~~~~ ~~~~~ ~~~~~~~. ~~~~~~ frère a-t-il beaucoup ~~~~~~~~~ ~~~ ? ~~~ ~~~~~~ ~~~~~ ~~’~~~~~~ ? ~~~ ~~’~~~ ~~~~~~~~~~~~~~ ~~~~~ ~~~~~~, ~~~~~ ~~~~~ ~~~~~~~ exactitude.\n« ~~~~~~~~~~-~~~~ ~~~ ~~~~~ ~~~~~~~~~~ ~~~~~ ~~~~~~~~~ ~~~ ~~~~~~ ~~~~~~ ~~’~~~~ nouvelle visite à ~~~~~~~~~~, ~~ ~~~~~ ~~~ ~~~~~~~~~ ~~~~~~~~~~ — ~~~~~ “~~~~~~~~~~”, ~~~~~-~~~~~, ~~~ ~~~~~ ~~~ ~~~~~ ~~~ ~~~~~~ ~~’~~~~~~~~~~, ~~~~~ ~~~ ~~~~~~~~ ~~~~~~~~~~ ~~~~ ~~~~~~~ ~~~ ~~~~~~~~~~ ~~~ ~~~~~~ terrasse d’angle pour ~~~~~~~~~ ~~’~~~~~~ ~~~ ~~~~~ ~~~~~~ ~~~~~~~~ (~~~~ ~~~~~ ~~’~~~~~~~~~). ~~~ ~~~ ~~~~~~~~~ ~~~~~~ ~~~~~~~ ~~~~~~~~~~~ ~~~ ~~~~ ~~~~~~~~~~~ ~~~ ~~~ ~~~~~~~~~~~ ~~~~ ~~~~~ ~~’~~~~~~~~~, ~~~~, ~~~~~~~~~~~~, ~~~~~~~~, etc. Ou, pour ~~~ ~~~~~~~~ ~~~~~~~~~~ : ~~~~-~~~ ~~~~~~~~~~~~~, ~~~ ~~’~~~~~, ~~~ ~~~~~~~ ~~~ ~~~ ~~~~~~, ~~~ ~~~ ~~~~~~~~~~~~ ~~~~~ ~~~~~ ~~~ ~~~~~~ ~~~~~~~ ? — ~~~ ~~~~~~ ~~~ ~~~~~~~, ennuyeusement pratiques.\n« Je ~~~~~ ~~~~~~~~~ ~~~~~ ~~~~~~~~~~ ~~~ ~~. ~~~~~~~~~ [l’agent immobilier], ~~~ ~~~~~ ~~~~~~~~ ~~~ ~~~~ ~~~~~~~~~. ~~~ ~~’~~ ~~~~ ~~~~~~~ ~~~~~, ~~~ ~~~~~~, ~~ ~~~~ ~~~~~~~, ~~~’~~~ ~~~~~~~ m’appeler le lendemain ~~~ ~~~~~~ ~~~~~~~~~~, ~~~~~ ~~~~~. ~~~ ~~~~ ~~’~~~~~~, ~~~~~ ~~~ ~~~~~~~ ~~~ ~~’~~~~ ~~~~ ~~~~ ~~~~~~~ ~~~ ~~~~~~~~~~, ~~ ~~~~ ~~~~~~~~~ ~~~~~-~~~~~ ~~~~~~~~~~~ : ~~~~~-~~~~~ ~~~~ ~~ l’agence Mercure par ~~~ ~~~~~~~~ ~~’~~~~~~~~~~~~ ? ~~~ ~~’~~~~ ~~~ ~~~~ ~~~ ~~~ ~~~~~~~~~~ ~~~~ ~~~ ~~~~~~~~, ~~~~~ ~~~~~~~~, ~~ ~~~~~ ~~~~~~~~ ~~ ~~~~~ ~~~~~~~ ~~’~~~~~. ~~~~~ ~~~ ~~~ ~~~ l’est pas nous ~~~~~~~~~~ ~~~~~~~~~~, ~~~~~-~~~~~, ~~~ ~~~~~~~’~~~~~ ~~~ ~~~~~~~, ~~~ ~~~~~~~~ ~~~~~~~~~~~~. ~~’~~~~~~ ~~’~~~~~~~~~ ~~~~~~~ ~~~ ~~~~~ ~~~~~~~~ ~~~~~~ ~~~ ~~~ ~~~~~~~~~ ~~ ~~~~~~~ ~~~~ ~~~~~, ~~~ ~~~~~ ~~~~~ peut-être trouvé sur ~~~~~~ ~~~~~~~~~ ~~~ ~~~~~~~~ ~~~~~~~~~~~~~, ~~~~~~~~~~ ~~ ~~~~ entremise.\n« ~~~~~ ~~~~~~~, ~~~ ~~’~~~~~~~, ~~’~~~~~~~~~ ~~~ ~~~~~ ~~~~~~~, ~~~~~ ~~~~~ ~~~~ ~~~ ~~~ ~~~~~~~~~~ ~~~~ ~~~ ~~~~~ ~~~~~~~~~ et de solliciter ~~~~~~ ~~~~~~~ ~~~~~~ ~~~~~ ~~~~~~~ ~~~ ~~~~~~~~~ ~~~~~~~. ~~~~~ ~~~~~~~ ~~~~~-~~~~~ ~~~ ~~~~~~~~ ~~~~~~~~~~~ ~~~ ~~~ ~~~ ~~~ ~~~ 86.\n« ~~~ ~~~~~ ~~~~~ ~~~ ~~~~~ ~~~~~~~~ ~~~~~~~~~~~~ à Mme X. ~~~~ ~~~~~~~~~ ~~~~~ ~~~~~~~~ ~~~ ~~~~ ~~~~~~~~~~~~~~ — ~~~~~ ~~~~~~ ~~~~ ~~~~~ ~~~~~~~~~~ ~~ ~~’~~~~~~~~~~ ~~~ ~~~~ ~~~~~~~~ (~~~ ~~ ~~~~ ~~~~~ ~~~~~ chapeau).\n« ~~~~~~~~~ ~~~~~~~, ~~~~~~~~~, à mes sentiments ~~~~ meilleurs,\nvoir l’entrée du mardi 25 juillet 2017 et son image dans Le Jour ni l’Heure


Gwregelouriezh - Wikipedia\nMerc'hed eus FEMEN\nLid Devezh etrebroadel gwirioù ar maouezed er Bangladesh, diwar intrudu ur sindikad labourerezed (2005)\nDevezh etrebroadel gwirioù ar maouezed en Nicaragua (1988)\nAr venelouriezh pe ar wregelouriezh, zo un hollad mennozhioù politikel ha sokial savet da zifenn ha da wellaat gwirioù ar merc'hed pe ar maouezed diouzh gwaskerezh ar wazed er gevredigezh. Awenet he deus aozadurioù, dezhe da bal kas da get an dizingalderioù sokial, politikel, armerzhel, sevenadurel pe an dizingalderioù war dachenn ar gwir a sko ar merc'hed.\nMeizad ar venelouriezh ne gemeras e ster a vremañ nemet e fin an XIXvet kantved, hogen mennozh dieubidigezh ar maouezed a gemer e wrizioù e Kantved ar Sklêrijenn. Pal pennañ ar c'hentañ luskad benelour a oa adreizhañ an ensavadurioù, evit ma teufe gwazed ha maouezed da vezañ par e-keñver al lezenn ha da gaout ar memes gwirioù : gwir da gaout deskadurezh, da labourat, da verañ o madoù ha gwir da vouezhiañ a oa goulennoù pennañ ar maouezed en amzer-se.\nDiwanet zo dielfennadurioù sokiologiezh ha prederouriezh liesseurt diwar luskad ar wregelouriezh. An eil luskad gwregelour, kroget e diwezh ar bloavezhioù 1960 pa voe savet Luskad dieubidigezh ar maouezed (MLF / Mouvement de libération des femmes), hag ar Women's Lib, en deus savet meizadoù da rentañ kont eus perzh dibar an darempred mestroni a ren war ar maouezed. D'ar c'houlz-se eo e voe adtemernet meizad ar batriarkelezh, e voe savet hini ar seksouriezh hag e voe lakaet ar pouez war an dachenn brevez evel lec'h pennañ ma rene mestroni ar wazed : an « hiniennel zo politikel ». Ar goulennoù diwar-benn mestroni o c'horf gant ar maouezed (diforc'h bugale, an hilastaliñ) a oa lakaet er renk kentañ met gwregelourezed an eil luskad-se a c'halv da gentañ penn da sevel darempredoù sokial nevez etre ar reizhoù. "Trede luskad gwregelour" a reer anv eus un hollad goulennoù embannet er bloavezhioù 1990 gant emsaverezed gwregelour deuet eus strolladoù minorel, da-heul ar Black Feminism.\nLuganoù[kemmañ | kemmañ ar vammenn]\nUn Den diwar zaou zo ur vaouez.\nMab an Den n'emañ ket e-unan, Merc'h an Den zo ivez.\nAr soudard dianav zo anavezetoc'h evit e wreg.\n↑ Frañsez Vallée, Grand dictionnaire français-breton, 1931, pajenn 298a.\n↑ Reun ar Glev, Dictionnaire classique français-breton, Al Liamm, 1987, pajenn 1402b.\nAdtapet diwar « https://br.wikipedia.org/w/index.php?title=Gwregelouriezh&oldid=1941059 »


Stad Goa en India\nKartenn resisoc’h eus distrigoù Goa.\nGoa (गोवा e konkani) zo unan eus stadoù Unaniezh India, war aod mervent ar vro. Emañ etre stadoù Karnataka er c’hreisteiz hag er reter ha Maharashtra en hanternoz. Betek 1961 e oa un drevadenn eus Portugal ha neuze e voe staget ouzh India dre heg.\nEn em ledañ a ra stad Goa war 3 702 km², a-hed aod Mor Arabia. Trovanel eo an hin : tomm e vez a-hed ar bloaz. E miz Mae e vez ar wrez en hec’h uhelañ (etre 30 °C ha 39 °C). Glaveier ar monson a gouezh etre miz Mezheven ha miz Gwengolo. Miz Kerzu ha miz Genver eo ar mizioù plijusañ a-fet gwrez : neuze e vez etre 20 °C d’an nebeutañ ha 30 °C d’ar muiañ.\nE 2001 e oa 1,344 milion a dud o vevañ e Goa. Ur c’hard anezho a oa kristenien hag an div drederenn Hindouiz. Komzet e vez konkaneg (konkani) gant 51,5 % eus an dud, marateg (marathi) gant 33,4 % anezho ha kannadeg (kannada) gant 4,6 %. Un nebeud tud a gomz portugaleg c’hoazh, un aspadenn eus ar 400 vloaz ma oa bet renet ar vro gant Portugal.\nE 1498 e oa erruet er vro an Europad kentañ, Vasco da Gama. Goude-se e voe aloubet ar c’horn-bro gant soudarded Portugal, ha dont a reas da vezañ unan eus lodennoù Stad Portugalat India. Eno e voe ar beleg Frañsez Zavier o prezeg an aviel er XVIvet kantved. E 1961 e voe aloubet Goa gant nerzhioù India, war urzh Nehru, ha staget e voe ouzh ar vro-se. Betek 1987 e oa ul lodenn eus tiriad Goa, Daman ha Diu. Neuze e voe dispartiet tiriad Daman ha Diu diouzh Goa a zeuas da vezañ unan eus stadoù Unaniezh India.\nUn ti savet giz gwechall.\nAn touristerezh eo an obererezh pennañ e stad Goa. Touristed eus ar bed a-bezh a zeu di da dommheoliañ war traezhennoù an aod ha dont a ra an Indianed pinvidik ivez da dec’hout diouzh tommder re vras an hañv er c’hêrioù bras. Gweladenniñ a reont ivez ar savadurioù bet lezet gant an drevadennerien bortugalat, evel an ilizoù eus ar XVIvet kantved.\nGounezet e vez riz er vro, kenkoulz ha kraoñ-kokoz ha kraoñ-kajou. Pesketaerezh zo ivez (40000 den).\n(en) Goa travel guide war Wikivoyage\nLec’hienn ofisiel Ofis touristerezh Goa\nAdtapet diwar « https://br.wikipedia.org/w/index.php?title=Goa&oldid=1714634 »\nKemmoù diwezhañ degaset d'ar bajenn-mañ d'an 16 Eos 2016, da 22:16.


Margodenn - Wikipedia\nMargodennoù dorn klasel : an tudennoù saoz Punch ha Judy.\nUr vargodenn zo un dudenn, den pe loen, graet e koad, kartoñs pe gwiad, dornataet gant un den anvet ar margodenner. Hemañ a ra gant e zorn, e vrec'h, ur c'harenn pe neudennoù evit fiñval korf, penn hag izili ar vargodenn, hag a-wechoù he daoulagad hag he genoù. Komz a ra ar margodenner alies e-lec'h an dudenn en ur zornata anezhi, o c'hoari un istor dirak an arvesterien eta. Ar stumm c'hoariva-se zo kozh-tre peogwir e sav d'ar Vvet kantved kt JK e Henc'hres. A bep seurt margodennoù a c'haller kavout er bed.\n1 An doareoù da vargodenniñ\n2 Ar margodennoù dre ar bed\n3 Ar margodenoù er skinwel\nAn doareoù da vargodenniñ[kemmañ | kemmañ ar vammenn]\nMargodennoù zo zo graet evit ar vugale dreist-holl. Margodennoù simpl zo, fiñvet gant ur biz hepken, evit kontañ istorioù d'ar vugale vihan. Margodennoù all zo kontrolet gant an dorn, gantañ e c'hall an den fiñval ar penn hag ar c'horf.\nUr vargodenn dornataet gant daou zen oc'h implijout o divvrec'h.\nUn doare all da zornata margodennoù brasoc'h eo ober gant daou vargodenner : an eil a lak ur vrec'h e penn ar vargodenn hag e vrec'h all er ur vilgin evit fiñval unan eus daouarn ar vargodenn, egile a lak unan eus e zivvrec'h en ur vilgin all evit fiñval dorn all ar vargodenn. Evel-se e veze doarnataet Fozzie an arzh hag Ernie en abadenn skinwel stadunanat Sesame Street.\nAr margodenner a c'hall bezañ war al leurenn, gwisket e du, en deñvalijenn, hag e vargodenn er gouloù.\nMargodennoù all a fiñv war-bouez neudennoù hag a-wechoù ur c'harenn. Diaesoc'h int da fiñval eget ar re all.\nAr c'hoariva skeud a implij margodennoù evit kaout skeudennoù ouzh ur skramm.\nGant ur vargodenn e ra an dorvouezhierien, ar re hag a gomz eus o c'hof.\nMargodennoù ramzel zo ivez e dibunadegoù Meurlarjez.\nAr margodennoù dre ar bed[kemmañ | kemmañ ar vammenn]\nTudennoù brudet : Pulcinella ha Scaramuccia en Italia, tudennoù commedia dell'arte ; Arlequin e Bro-C'hall, Guignol krouet e Lyon e 1808.\nAr margodennoù boukarou zo margodennoù japanat graet e koad krouet ur milved zo.\nMoketar zo ur c'hoariva skeud a gaver e Soudan, Java hag Indonezia.\nE Vietnam e kaver un hengoun hep e bar : an abadennoù margodennoù en ur poull dour. "Múa rối nước" a vez graet anezho.\nAr margodenoù er skinwel[kemmañ | kemmañ ar vammenn]\nAbadennoù skinwel zo, evit plijadur ar vugale pe ar re vras, o deus implijet margodennoù, da skouer Sesame Street, The Muppet show e SUA, Thunderbirds e Breizh-Veur, Bonne nuit les petits ha Téléchat e Frañs er bloavezhioù 1960 ha 1980. Abadennoù skinwel fentus diwar-benn ar c'heleier hag ar politikerezh zo bet ivez : ar Bêbête show er bloavezhioù 1980, ar Guignols de l'info er bloavezhioù 1990 ha 2000.\nAstenn-ster[kemmañ | kemmañ ar vammenn]\nPa vez lavaret diwar-benn unan bennak ez eo margodenn d'unan all e talv eo meret gantañ.\nEr politikerezh e komzer eus ur puppet state e saozneg, ur stad vargodenn, evit komz eus ur Stad dizalc'h de jure ha dindan dalc'h unan all de facto.\nPinocchio, an dudenn ijinet gant ar skrivagner italian Carlo Collodi e "Le avventure di Pinocchio. Storia di un burattino", zo ur vargodenn goad hag a zeu da vezañ ur paotrig kig hag eskern.\nAdtapet diwar « https://br.wikipedia.org/w/index.php?title=Margodenn&oldid=1938850 »\nArz an arvest\nKemmoù diwezhañ degaset d'ar bajenn-mañ d'an 1 C'hwe 2022, da 12:43.


Hañv 2006. Brezel Israel a-enep al Liban. Ar re zo manet bev a denn korfoù-marv er-maez eus an dismantroù... Kamera ar sevener a zo didruez ha ne restaol dimp nemet c'hwezh ar marv.\nE dibenn miz Here 2010, e Bagdad, eo bet taget iliz-veur Itron Varia ar Sikour Peurbabel, e-pad an oferenn. Ul lazhadeg euzhus. Abaoe ez eus muioc'h- mui a gristenien o kuitaat Bagdad evit divroañ.\nGoude Tunizia, Egipt, Libia ha Bahrein.... setu tro Bagdad e 2011 da gaout un nevezamzer arab. Yaouankiz Iraq a sav a-enep an dizonestiz, an dilabour hag an diouer a frankiz hiniennel.\nStourmerien eus an tu kleiz, marksourien pe broadelourien arab o deus bet c'hoant, e-pad brezel diabarzh al Liban, da grouiñ ur gevredigezh direlijion, demokratel, kevatalek ha kengred er stourm palestinian. Bremañ eo trec'h er gevredigezh, ar (...)\nChatila : al lec'h-se a lak da soñjal en droulazhadoù hag er re varv. Ar film a zo diwar-benn ar re a zo o chom eno. Tammoù buhezioù tapet war un dachenn gloz: hini ar 150 metrad a ya d'ober straed brasañ ar c'hamp…\nFemmes du Hezbollah\nKarter Ramel el Ali, e bannlev su Beirout, e dalc'h an Hezbollah. Div blac'h, Zeinab ha Khadije, stourmerezed er strollad, a zispleg an dibaboù personel, politikel ha sokial o deus graet.


Pajenn:Catechis, 1817.djvu/117 - Wikimammenn\nDoue on poanio epad an deiz, greomp on peden en commun, hac examinomp on c’honcianç voar ar fauto a alfemp da vezàn cometet ; goulennomp pardon ; rac martese ne sevfomp quet eus ar guele en peini e zeomp da repos. Ar gurele-se a dle digass dimp memoar eus on be ; ar c’housquet a so un imaich eus ar maro. Tachomp eta da gousquet voar ur songæson vad benac ; ne vanq dimp nemet an avisamant evit regli erfad on oll obero.\nEn pep stad ha condition e c’heller en em santifia hac offr da Doue e obero. S. isidor a voa guinidic a Vadrid en Spaign. E dud a voa paour, mæs honest ha carguet a garantez Doue. Un devotion vras o defoa da sant Isidor Arc’hescop a Sevill. Rei a resont e hano d’o map bian peini a brofite quement a instructiono e dad hac e vam, quenma voa ar model eus an oll vertuyo. Quemeret a eure evit priet ur plac’h hanvet Mari, peini a rentas devodes eveltàn, ha peini a so ur santes. Bezàn o defoe ur penner da beini e regeont o veertu evit partaich. Isidor a guemeras ur feurm, quement-se ep en em relachi eus e devotion. Groet a voe clem anezàn d’an hini en devoa feurmet dezàn e verer. Laret e voe dezàn penaus Isidor el lec’h labourat, ne re nemet bisita an Iliso. Ar mæstr-se en reprenas ; mæs Isidor a respontas dezàn gant furnez ha patiantet penaus ma ne vige quet e douar en quen couls raport hac ar re-all, en em oblige da repari au domaich. An Autro a remarcas penaus e douar a voa guel menaget hac a voel raport evit ar re-all. Anaveout a eure penaus e scuille Doue e venedicdon voar an douar-se. Renti a eure\nAdtapet diwar « https://br.wikisource.org/w/index.php?title=Pajenn:Catechis,_1817.djvu/117&oldid=110587 »\nKemmoù diwezhañ degaset d'ar bajenn-mañ d'an 16 Kzu 2017, da 15:13.


Enemigo | Soubenn ar geek\nBet ‘m eus bet lennet traoù zo gant Taniguchi, met anzav a ran e kaven ordin un tammig re sioul… (hag an holl traoù all a ra e plijfe d’an dud en Europa). Enemigo a zo bet embannet e 1984 ha 1985. D’ar mare-se e oa levezonet Taniguchi gant bannoù-treset european ha filmoù amerikan. Se ‘vez santet dreist-holl en istor-mañ. Un istor a dremen en ur vro ijinet e Amerika ar Su : Nascencio. Un embregerezh japanat a zo o sikour ar gouarnamant da dreuzfurmañ ar jañglenn e tachenn evit gounit edaj. Skrapet e vez rener an embregerezh gant ur strollad guerilleros. Breur ar rener a vez galvet gant e sekretourez evit dont da sikour…\nHaroz Enemigo a zo un enklaskour-prevez er Stadoù-Unanet ha komprenet e vez buan en deus kemeret perzh e brezel Vietnam. N’eo ket ur paotr fentus ha gouest eo d’en em gannañ, anat deoc’h! Un doare Rambo eo un tammig, e-unan a-enep d’ar bed a-bezh ^^\nLeun a virvilh eo ar manga, tarzhadennoù hag all, ha fentus eo ouzhpenn an doare sell war broioù Amerika ar Su (un diktatouriezh a oa, ur brezel diabarzh a zo bet hag ur gouarnamant komunour a zo). Ur bern diskoulmoù a vefe : labourerien-douar Chicago o deus aon rak ur c’hevezer nevez, un doare evit ar re a oa a-du gant an diktatouriezh da zistreiñ hag all.\nUr manga dedennus neuze, a ro ur sell all war oberenn Taniguchi. (hag evelse em eus dizoloet un dro-lavar japanat : “kaout c’hwezh (fall) an amann” = kaout blaz ar c’hornog. Ar pezh a veze tamallet d’ar mangaka d’ar mare-se!\nThis entry was posted on Gwengolo 5, 2012 at 9:56 g.m. and is filed under Levrioù bannoù-treset with tags Amerika, brezel diabarzh, embregerezh, politikerezh.\tYou can follow any responses to this entry through the RSS 2.0 feed. You can leave a response, or trackback from your own site.


Ichirō Mizuki (水木一郎, Mizuki Ichirou), lesanvet « Aniki », (7 a viz Genver 1948 e Tokyo, Japan) zo ur c'haner, sonazour, aktour hag unan eus izili ar strollad JAM Project, strollad hollvrudet er bloavezhioù 2000 hag er sevenadur anison japanat.\nGanet eo bet Ichirō Mizuki en un tiegezh paour eus Tokyo er Japan. Plijout a rae dezhañ ar anison, ar J-pop hag ar rock. Divizout a reas ober un taol esae hag e-pad an hañv 1968 ez eas d'ur Columbia Music Entertainment e Tokyo.\nAdtapet diwar « https://br.wikipedia.org/w/index.php?title=Ichirō_Mizuki&oldid=1789601 »\nDernière modification le 14 Ebr 2018, à 12:47\nKemmoù diwezhañ degaset d'ar bajenn-mañ d'an 14 Ebr 2018, da 12:47.


Ur wech e oa e Breizh\n#Brezhoneg#brezhoneg - niv. 29\n#brezhoneg - niv. 34\t+\n#brezhoneg - niv. 33\t+\n#brezhoneg - niv. 32\t+\n#brezhoneg - niv. 31\t+\n#brezhoneg - niv. 30\t+\n#brezhoneg - niv. 29\t+


Ur blez zo e oa bet savet ar mirdi « Le Kêr » e Gwened, get ar pal lakaat an dud da anavout gwell amzer dremenet Breizh, etre ar ragistoer hag amzer ar Romaned. Eno e oa bet aozet ur weladenn get Kerlenn Sten Kidna, hag 11 den a oa en em gavet d’ar sadorn 15 a viz Ebrel da vintin. E brezhoneg e oa tremenet an traoù, ambrouget ma oa ar vandennad get Tomaz, é labourat evit ar mirdi. E fin ar weladenn o doa bet tro an dud da gomz get rener ar mirdi, Hervé Paquet. Get an embregerezh « Diorren project » e oa bet douget ar raktres e-pad blezadoù betek ma tahe da wir àrlene.\nEr savadur e valeer etre mangoerioù mein faos mes gwirhañval, bet savet get teknikoù ijinet evit ar sinema. Panelloù (teiryezhek, brezhoneg, galleg, hag ivez saozneg) zo, e-lec’h ma tesker pelloc’h a-zivout istoer ar pobloù a zo tremenet àr zouar an Arvorig. Filmoù zo ivez, liv ar fent àrne, mes kentelius ur sort, a glever a bep eil brezhoneg, saozneg ha galleg enne. Un nebeudig dielloù video arall zo, en o mesk unan a-ziàr ar mein veur. E fin ar weladenn e seller doc’h ur film « e 4 ment » lec’h ma vever, ag an diabarzh, an emgann kollet get ar Weneted a-enep d’ar Romaned, er blez 56 e-raok J-K. Ar priz kentañ evit ar filmoù berr e 3D zo aet d’ar filmig-se, n’eus ket pell zo, e Hollywood, da geñver prizioù an Advanced Imaging Society.\nDreist pep tra e lak ar mirdi-se – pe tachenn(ig)-c’hoarioù, èl ma vez graet anezhañ ivez – àr wel ar prantad leun a cheñchamantoù a oa bet ag an neolitik, etre kemmoù bras en teknikoù, en hin, pobloù é tiblasiñ, brezelioù ha kenwerzh dre Europa. Lod-kaer anezhe zo liammet get hor feson-ni da vevañ hiziv an deiz. Reiñ a ra respontoù ha lakaat a ra ivez, forset-mat, goulennoù da sevel e-mesk ar weladennourion.


Keleier La Liètt\n« Plantennoù evit grouiñ liammoù »\n« En etno-louzaouerezh ne reer ket a ziforc’h etre ar gouiziegezhioù, lod anezho e-liamm gant an natur, hag an doareoù-ober evel m’eo graet e kenemglev an UNESCO. Ar c’hantennerezh, da skouer, a vez sellet outañ evel ur chemet,pafdal e c’houlenn un anaoudegezh eus an natur,ha neuze ur ouiziegezh. »\nken-atebeg lezennel ar gevredigezh La Liètt\n« Petra zo er c’hleuz hag a c’hell bout debret ?\n_ Ar polos…\n_ Anv an irin ez eo, frouezh an irin, pe ar spern du a vez kutuilhet goude rev gwenn kentañ ar goañv evit ma ne vefent ket ken garv. Lakaet e vezont el lambig evit sevel ul likor.\n_ Evel ma vez graet gant ar struj, mesket gant gwin ha lambig evit ober pezh a reer «epinette».\nWar gwagennoù Radio Plum 102.1 FM, radio kevredigezhel ar Mor-Bihan, ez a buan en-dro kronikennoù La Liètt da geñver Smèn du gallo, Sizhunvezh ar Gallaoueg. Abadennoùigoù radio peder munutenn int, savet diwar tennadoù enrolladennoù bet dastumet, ha displegadennoù tro-dro d’un tem a etno-louzaouerezh bet dibabet gant izili ar gevredigezh. « Kaset eo bet ar savadennoù gant ur stajiad zo studier e Skol uhel ar sevenidigezh kleweled, an SUSK (ESRA) », a zispleg Maëlle Mériaux, dileuriadez ar gevredigezh La Liétt. Ouzhpenn-se e fell dezhi lakaat war-wel pegen dedennet eo an izili a youl-vat d’en em vodañ evit selaou an enrolladennoù bet dastumet, ha d’ober un dibab eus ar pennadoù da vezañ skignet, hag alese da reiñ e dalvoudegezh d’ar glad dre ar son, dre ar gomz. Un doare-ober evit ar gevredigezh he deus bet kaset he holl enrolladennoù da zDastum.\nTalvoudekaat ar c’hejadenoù\tLenn da heul\nMa n’eo ket sevel ur roll abeg pennañ ar gevredigezh, e kav da dud ar gevredigezh e ranker mont da gejañ gant an dud evit goulenn diganto rannañ o anaoudegezh eus al louzaouennoù ar parkeier pe re al liorzhoù e bro-C’hallo, « louzoù gwrac’hed » pe « gizioù ar re gozh » eme lod eus ar an dud goulennataet. « Tud kejet ganeomp da geñver ar standoù etre-oberiant a vez dalc’het ganeomp e-doug gouelioù bras diwar-benn sevenadur bro-C’hallo pe diwar-benn an endro », a zispleg Maëlle Mériaux. Hag ouzhpenn-se: « E gallaoueg e talvez la liètt an aozilh, met ivez an droellenn a-wechoù : div blantenn o treiñ hag o sevel liammoù. Ar mennozh a oa evidomp al liammoù gant an en-dro hag al liammoù etre ar rummadoù ».\nPalioù o tiorren\tLenn da heul\n« En tu all d’ar gouiziegezhioù o-unan, pezh a zo pouezus evidomp an deiz hiriv eo talvoudekaat anezho, dre an darempredoù etre an dud. Forzh pehini doare an dastum, pezh a lakaer war-raok etre izili La Liètt eo an darempredoù a c’heller skoulmañ war an dachenn hag tre an dud a youl-vat », eme Maëlle Mériaux. Ur raktres kevredigezhel kaset en-dro gant a plac’h yaouank ha gant Laurent Gall, pa oa ar pal kentañ kas dastumadegoù etno‑louzaouerezh e Breizh-Izel, war un dachenn ma vanke titouroù eviti, ha da sevel ur roll gouiziegezhioù ha chemetoù etno-louzaouerezh. « A-raok ma vefemp bet savet en ur gevredigezh e oamp ur rouedadig etno-louzaouerien dastumerien bodet e-kreiz ur gevredigezh studierien kizidikaet ouzh kudennoù an endro, Ar Vuez, lec’h ma vezen oc’h ober ma servij keodedel », a zispleg Maëlle Mériaux. Kemet eo bet ar palioù, eus ar c’hizidikaat, er penn-kentañ, d’an dastum etno-louzaouerezh ambrouget gaman adskoulmañ liammoù sokial tro-dro d’an dastumadennoù hag o zalvoudekaat, an deiz a hiriv.\nMiz Even 2012 : savet eo ar gevredigezh La Liètt, e Roazhon.\nDiazezer.ezed.ien : Maëlle Mériaux, Laurent Gall, Fabien Le Nouvel.\nKen atebeien lezennel ar gevredigezh : Maëlle Mériaux et Julien Chapelain.\nSkipailh : ur strolladig oberiant a den a youl-vat, hag ur pemzek bennak a ezel kenduad.\nKêr Roazhon (evit ar mont-en-dro).\nTi ar c’hvredigezhioù\n6, Bali ar Gevredidi\nPostel : assoliett@gmail.com\nUn tregont bennak a enklaskoù hag un hanter-kant bennak a eurvezhioù enrolladennoù e 2016\nSkignet e vez kronikennoù radio war demoù resis.\nKemeret e vez perzh war standoù ar gouelioù evit kejañ gant tud anaoudegezhioù hengounel ha chemetoù ganto.


Pajenn:Milin - Penaos karet Jezus-Krist.djvu/197 - Wikimammenn\nPajenn:Milin - Penaos karet Jezus-Krist.djvu/197\ngarantez d’he zro a laka ar feiz da greski. An hini en deuz ar muia karantez ouz Doue, en deuz ive ar feiz kreva. Ar garantez a laka feiz er spered hag e kement tra a fell d’an den da ober. Ar re ne reont nemet kredi, hep na fell d’ezho ober netra hervez ar feiz ho deuz, ar re-ze a zo ar bec’herien. Anaout a reont gwirionesiou ar feiz, ne fell ket d’ezho a-vad beva hervez gourc’hemennou Doue ; ho feiz ne d-eo na beo na kre. Ma vije beo ho feiz, pa c’houzont ha pa gredont ez eo ar c’hras ar brasa mad, hag ar pèc’hed ar brasa droug, ho buez neuze a ve kalz gwelloc’h evit na d-eo. Hogen, siouaz ! o veza ma reont muioc’h a stad euz a vadou dister an douar eget na reont euz a Zoue, e c’heller lavaret n’ho deveuz ket a feiz, pe ez eo dister diana. An hini a-vad a gred, e gwirionez, hag a ra herez ma kred, dre ma kar kredi ar pez a zo desket gant Doue, ha dre ma kar Doue ive, hen-nez e gwirionez a zo beo he feiz hag a laka he vuez da veza, muia ma c‘hell, hervez reiz ar gwirionesiou a gred.\n3. — Ma n’ho deuz ket a feiz ar bec’herien, arabad eo tamall da denvalijen ar feiz, rak petra-bennag ma ’z eo bet falvezet gant Doue ne vije ket he wirionesiou anavezet sklear hag anat gant an dud, evel mac’h anavez anezho he-unan, evit ma vije hor mad kredi anezho, evelato ar feiz a zo ker gwirion dre ar merkou anat a zo bet roet d’e-omp, ma vemp tud diskiant o choum hep kredi. Buez fall an den a ra d’ar feiz mont war zemplaat. An hini a zispriz karantez Doue, evit en em vaga gant joaiou ar bed, a garfe ne\nAdtapet diwar « https://br.wikisource.org/w/index.php?title=Pajenn:Milin_-_Penaos_karet_Jezus-Krist.djvu/197&oldid=137101 »


Accueil / Degemer / À la Une / Dispar Amzer : boulc’het e vo fenoz !\nMaxime TOUZE 1 octobre 2016\nDa-geñver 20vet Gouel Emglev Bro Douarnenez eo bet cheñchet anv ar gouel, evit an anv Dispar Amzer. Kement ha tremen un Diskar-Amzer plijus e vo roet da welet ur yoc’h a draoù e-kerzh an tri miz du da zont.\nC’hwezek darvoud a vo aozet etre ar 1añ a viz Here hag an 10 a viz Kerzu tro-dro da sevenadur ar vro hag ar brezhoneg. Strewet e vint e bro Douarnenez betek bro ar C’hab hag Enez-Sun zoken. Forzhik traoù o vezañ e Douarnenez memestra. Sonadegoù, c’hoariva, kontadennoù, filmoù, prezegennoù, kejadennoù tro-dro d’al lennegezh, pourmenadennoù, stajoù kanañ pe keginañ. A bep seurt traoù evit plijout d’an holl, gant ar c’hoant lakaat ar brezhoneg war-wel.\nKroget e vo fenoz e Beuzeg-ar-C’hab gant ur sonadeg-fest-noz : Duo du bas, Le Bour/Bodros ha Trio Cabana, sonerezh a Vro-Brazil. A-benn dimeurzh 4 a viz Here en em gavo ar gouel e Douarnenez evit skignadenn ar film “Ti an Emzivaded” e brezhoneg. Muioc’h a ditouroù a c’hallit kavout war lec’hienn Emglev Bro Douarnenez. Kit ’ta neuze da welet ha da gemer perzh en darvoudoù dispar-mañ !\nPartager la publication "Dispar Amzer : boulc’het e vo fenoz !"


Odo Akitania - Wikipedia\nAkitania en impalaeriezh frank\nOdo Akitania , pe Odo Veur (anvet ivez Eudes, pe Eudo, pe Otto), ganet war-dro 650 pe 660, ha marvet war-dro 735, a oa ur priñs frank, dug Akitania, hag a voe trec'h war ar Vuzulmaned e Toloza e 721 .\nMab e oa moarvat da Lupus Iañ Akitania (Loup e galleg, Otsoa en euskareg) , a renas marteze war-lerc'h ar patris Felix.\nDug Akitania e oa, eus al Liger betek ar Pireneoù, ha Toloza e oa e gêrbenn. Digant rouaned Neustria hag Aostrazia e tiframmas ar broioù anvet goude Nivernais, Vivarais, hag ul lodenn eus Provañs, en-dro da Arle.\nEmglev a reas gant Chilperig II, roue Neustria, ha Ragenfrid, maer ar palez, a-enep Karl Martel, maer palez Aostrazia. Nemet faezhet e voent e-tal Soissons d'ar 14 a viz Here 718.\nE 721 e voe trec'h war an emir Al-Samh ibn Malik al-Khawlani, en emgann Toloza (721), etre Toloza ha Carcassonne, ha div wech c'hoazh goude war an emir Anbasa ibn Suhaym Al-Kalbi, e 725 ha 726.\nE 731 e voe tamallet dezhañ gant Karl bezañ torret an emglev graet ganto e 720: ha Karl da dreuziñ al Liger ha da breizhata kêr Bourges.\nDimeziñ a reas e verc'h da Uthman ibn Naissa anavezet ivez evel Munuza, gouarnour Cerdanya.\nE 732 en em savas Munuza a-enep wali Spagn Abd-er-Rahman, ha lazhet e voe gant armeoù Gehdi ben Zeyan.\nNeuze e voe kaset div arme gant Spagn da aloubiñ douaroù ar Franked. An eil a eas a-hed traonienn ar Ron betek Sens. Eben, a oa renet gant Abd-er-Rahman, a dreuzas ar Pireneoù, a lakaas freuz ha reuz en Akitania, a gemeras Bourdel, hag a drec'has war Odo en Emgann Bourdel, war lez ar Garona pe an Dordogna.\nTec'hel a reas dug Akitania da c'houlenn skoazell digant e enebour kozh Karl Martel. Dont a reas maer ar palez gant un arme, e miz Here 732, hag e Poitiers e voe trec'h war an arme vuzulmat.\nDilezel ar galloud a reas Odo e 736. E vab Hunald a renas war e lerc'h.\nBlade, Eudes, duc d’Aquitaine, Paris, 1892\nAdtapet diwar « https://br.wikipedia.org/w/index.php?title=Odo_Akitania&oldid=1635847 »


Niverusoc'h eo bet ar voterien en dro-mañ © Radio France - Lagain Aurelie\nDiffusion du lundi 27 mai 2019 Durée : 10min\nEn abadenn geleier e rimp anv deus an dilennadegoù europat ha tro-gaer an ekologourien. Diellfennañ a rimp ivez penaos o deus ar gomunisted kollet plas e maezioù Breizh. Hag anv 'rimp deus an dielloù kozh rastellet er CRBC.\n12,5% deus ar voterien o deus mouezhiet evit strollad an ekologourien\nDibaoe mizvezhioù e vez klevet ha gwelet tud yaouank o vanifestiñ evit difenn an hin hag hor flanedenn. Sell aze an disoc'h hervez Yann Fañch Kerneis, ezel eus ar strollad Europa Ekologiezh - ar Re C'hlas.\nHa kalzig deus outo o deus lakaet ur baperenn wer er boestoù vot. Tudi Crequer en eus goulenataet ar voterien yaouank.\nUr pennad klok a zo da lenn dre amañ :\nà lire aussi Dilennadeg europeat : ar yaouankiz troet da votiñ evit an ekolojisted\nNe vo kannad ebet an anv ar PCF e Strasbourg\nHa se evit ar wech kentañ e korf 40 vloaz. Ar strollad komunour n'eus paket ken 2,49% deus ar mouezhioù disul. Padal eo bet kreñv ar re ruz e maezioù Breizh poent 'zo bet. Ha cheñchet tu o defe ar vretoned ? Setu respont Ronan ar C'hoadig bet embannet gantañ al levr "Campagnes rouges de Bretagne".\nNiverellañ an dornskridoù kozh\nUn eostad brezhoneg da geñver 50 vloaz ar CRBC. Neb bennak n'efe dornskridoù a c'hell o fizioud d'ar greizenn e Brest. Numerizet e vint ha rentet d'o ferc'hennet. Teñzorioù vez a-welc'h ha 'vit darn anezho eo danvez labour 'vit an amzer da zont. Setu soñj Nelly Blanchard, kelennerez-enklaskerez e skol veur Brest hag ezel er greizenn enklask. Betek fin miz Even e c'heller kas e zielloù. Ur rentañ-kont a vo graet a-raok na krogo vakañsoù an hañv.


an aourgi 3, lennegezh ha lennegezh | ur blog eo …\nan aourgi 3, lennegezh ha lennegezh\nPublié le 23/08/2013 par Yann-Ber\nDaoust d’un ezvezañs a zaveoù, ne vefe ket souezhus en defe Roald Dahl anavezet ar sorbienn An aourgi hag ar c’hrokodil, pe ur maladur all anezhi, p’en deus skrivet The Enormous Crocodile.\nEtre ar sorbienn hag an istor ez eus elfennoù boutin : droukrañs ar c’hrokodil, an trap ma kemer stumm ur gokozenn hag ar c’hrokodil kuzhet dindan ar bern fiez zo nes, ar c’hrokodil krazet en heol hag ar c’hrokodil mogedet e ti an aourgi zo klozadurioù tost ivez.\nKemmoù a bouez ez eus.\nEn istor, ar c’hrokodil zo ar benndudenn, drouk eo dre natur, debriñ a ra bugale.\nAr vugale a gemer lec’h tudenn an aourgi a chom preizhoù gouzañvat penndudenn an istor, un aridennad loened zo evezhiek en o lec’h.\nAn doare ma ‘z eo krazet ar c’hrokodil, bannet en heol gant an olifant, zo arvestek.\nEr sorbienn e klask ar c’hrokodil tapout an aourgi d’ emvagañ. N’eo ket dre zrougiezh.\nAn aourgi zo oberiant, atebek, a emziwall e unan diouzh dañjerioù devoudet gantañ. Disfiz, finesa ha furnez a zeu dezhañ da heul sevel kudennoù hag o diskoulmañ.\nDiv wech e touell ar c’hrokodil en ur ober goap outañ. Div wech e vo rediet ar c’hrokodil, aet da ouez gant goapaerezh an aourgi hag ar c’hoant debriñ, da antellañ an aourgi.\nAn aourgi a losk ar c’hrokodil e unan, en un doare eeun.\nEn istor eo diatebek ha diintrudu ar vugale. Bugale skouer empentet gant oadourion int. Un istor evit bugale eo, a glask plijout d’ ar gerent ha d’an oadourion a ra war o zro.\nLoened madelezhus eo a evezh war donkad ar vugale.\nAr c’hrokodil zo an droug, ul loen debrer bugale. N ‘eo ket ul loen gwirion hogen un derc’hennad maget gant kas an dud ouzh al loen-se. Droch a-walc’h eo al loen, da ziskuliañ d’al loened all e bal.\nLiesaet eo niver an trapoù hag al loened o diskuilh evit an arvest, evit ar blijadur nemetken. Dister eo pouez al loened en armerzh an istor. Ne reont nemet pouezekaat drougiezh ha sotoni ar c’hrokodil.\nEr sorbienn n’eus nemet div dudenn. Hini ebet n’eo gouzañvat pe dreistezhomm. Daelerezhel eo ar c’hoari etrezo. Emdreiñ a reont gant an darvoudoù. An aourgi gwan a vo kaset da lazhañ ar c’hrokodil pa ne c’hell ket mui ober a hent all da heul dedroadur an darvoudoù. Ar c’hrokodil zo rediet da guitaat e dachenn hemolc’hiñ boas hogen e vir e zoare hemolc’hiñ. An aourgi bihan ha gwan a gempouez e vreskted dre vezañ speredek.\nAr sorbienn zo enni un sell taolet war ar werc’helezh. Al loened n’int ket frouezh ur faltazi diharz. Deskrivet int en o endro, en o doareoù bevañ.\nPrederioù denel kemplezh zo livet brav ivez, eztaol ar c’hoant d’ur bed didrabas ma vefe kemeret e blijadur ha trec’het war an dañjerioù a wask war ar vuhez pemdeziek. Tudenn an aourgi a oar mat livañ gevier d’ en em dennañ eus saviadoù diaes, evit kaout ar pezh a fell dezhañ ha trec’hiñ war e donkad preizh.\nAnat, ma n’eo ket emouez, e vo d’ ar vugale heñvelded o saviad dindan ren digemmesk an oadourion gant hini an aourgi dindan gwask ar c’hrokodil. Goût a ouzont ez eo mat livañ gevier evit emdennañ diouzh ur saviad diaes ha tañva ouzh ar bed. Goût a ouzont e c’haller ober sotonioù pa ne heulier nemet e blijadur.\nArmerzh ar sorbienn zo resis hep darvoudoù diezhomm da zedroadur an drama. Pa ‘z eus darvoudoù adlavaret e talvezont da greskiñ an tennder etre an div dudenn betek ar c’hlozadur.\nBugale an istor ne emdroont ket. Al loened, gant o c’has ouzh ar c’hrokodil, a labour en o lec’h a-raok m’o defe bet emskiant eus an dañjer, heñvel ouzh kerent ‘zo, a vir ouzh ar vugale da brederiañ ha da vezañ evezhiek, en o derc’hel en ur stad a ziatebegezh. Ne c’hell ket seurt bugale ken gouzañvat muntrañ ur c’hrokodil da ziskoulmañ ar gudenn. Digembezus eo gant bugale ken aelel…\nAn droug zo penn-da-benn er c’hrokodil, a zebr bugale evit e blijadur. Diwirheñvel a-walc’h a-berzh ur c’hrokodil deboner a zebrfe kentoc’h un aourgi.\nUr farsadenn eo, ma kouvier ar vugale, hag o c’herent, da c’hoarzhin diwar goust ar c’hrokodil, tev, drouk ha droch.\nBugale an istor, gouzañvat ha diatebek, n’int nemet ganniaded. Al lennerion ivez zo ganniaded, arvesterion, bevezerion un istor estlammus ha disol. Skrivet eo evit kemer plijadur, gant gerioù ha tudennoù puilh da lakaat an arvester da estlammiñ, ur c’henderc’had eus ar gevredigezh beveziñ.\nDistrujet eo bet danvez ar sorbienn, bevezet eo bet. Un destuziañ eo ha n’eo ket ur seveniñ. Anienel eo d’ar stuzegezh veveziñ.\nBeveziñ n’eo ket hepken bezañ ur benveg da lakaat ar moneiz da dreiñ, hogen ivez kemer perzh en destuziadur, en askenderc’hañ ur gealiadurezh unventekaus a vir ouzh ar yoc’hoù a vezañ perzhiat en ur sevenadur piaouel evit bezañ elfennoù gouzañvat ur stuzegezh hollveliek.\nRoald Dahl en deus skrivet kalz ha n’eo ket displijus e skridoù, un diduamant eo, padal eo pell e lennegezh eus un iziunañ d’ur bed kenedus.\nCe contenu a été publié dans lennegezh teodel par Yann-Ber, et marqué avec levrioù, stuzegezh. Mettez-le en favori avec son permalien.


Ul lec'hienn gouestlet d'ar Video diouzh ar goulenn eo BreizhVOD. Kinnig a reomp a bep seurt oberezhioù kleweled, da lavaret eo filmoù, tresadennoù-bev, teulfilmoù pe seriennoù ha kement tra e brezhoneg. Oberezhioù advouezhiet e-leizh a zo met ivez oberezhioù bet produet war-eeun e brezhoneg.\nPal BreizhVOD 'zo - abalamour da se eo anvet hor lec'hienn e mod-se - bodañ. Kavout a reot neuze oberezhioù o tont deus tiez-produiñ liesseurt.\nMeret eo BreizhVOD gant ar gevredigezh Dizale. Pal ar gevredigezh-mañ zo diorren ar c'hleweled e brezhoneg hag evit kas ar gefridi-mañ da benn e vezomp skoazellet gant Kuzul rannvro Breizh, gant Kuzul meur Penn-ar-Bed hag gant Ar Redadeg. Ezel eo ivez Dizale deus Produet e Breizh.\nDont a ra an oberezhioù kinniget war BreizhVOD deus meur a di-broduiñ : Dizale, Gwengolo Filmoù, JPL Films, Kalanna, Lionel Buannic Krouiñ, Lyo Productions, Plurielle Productions ha Pois Chiche Films. Spi hon eus kavout re all diwezhatoc'h...\nA wir galon ganeoc'h,


Alpes Cottiae en Impalaeriezh roman, war-dro ar bloaz 120\nAn Alpes Cottiæ a oa ur broviñs roman eus an Impalaeriezh, krouet gant Augustus war dachenn meuriad ar Segusini. E gêr-benn e oa Segusio (Susa hiziv). Ar vro etre ar Mont-Cenis ha Menez Viso a oa dindani. Cottius Marcus Julius, roue kelt-ha-ligurat ar vro, kevredet gant Roma, en doa digoret hent traoñienn Susa d'ar Romaned. Evit trugarekaat anezhañ eus e emzalc'h a-du gante e voe anvet da brefed gant Augustus hag e talc'has da ren en e rouantelezh. Roet en deus e anv d'ar broviñs. Graet e veze "Alpes Julix" anezhe a-raok.\nAdalek ar bloaz 64 ez eo renet gant ur prokulator pe ur prefed eus urzh ar varc'hegerien.\nE 297 e oa staget ar broviñs-se ouzh an Alpes Maritimae.\nAdtapet diwar « https://br.wikipedia.org/w/index.php?title=Alpes_Cottiae&oldid=1454221 »


(Adkaset eus Pétain)\nPhilippe Pétain (e anv klok a oa Henri Philippe Bénoni Omer Pétain), bet ganet d'ar 24 a viz Ebrel 1856 e Cauchy-à-la-Tour (Pas-de-Calais) ha marvet d'an 23 a viz Gouere 1951 e Port-Joinville, en Enez-Euz, a zo ur soudard, diplomat, politikour, ha den Stad gall.\nPétain foto ofisiel e 1941\nAbalamour d'e berzh a-bouez e-doug ar c'hentañ Brezel-bed, Pétain a vez diskouezet peurliesañ evel « trec'her emgann Verdun » ha, gant Georges Clemenceau, evel artizan adsavadur startijenn an armeoù goude taolioù-dispac'h 1917. Anvet e oa penngomandant an armeoù gall betek diwezh ar brezel. Graet e oa marichal Bro-C'hall e miz Du 1918.\nDont a reas Pétain da vezañ akademiad e 1929 hag e-pad ur pred berr e oa ministr eus ar brezel, eus miz C'hwevrer da viz Du 1934, ha goude kannad Bro-C'hall e Bro-Spagn (1939). Galvet d'ar gouarnamant e 1940, da vare trec'h an Alamanted, e teuas da vezañ prezidant ar c'huzul e-lec'h Paul Reynaud. Enebiñ a reas ouzh kendalc'h ar brezel abalamour ma soñje e oa kollet. Gervel a reas, adalek an 17 a viz Even, da baouez gant an emgann ha da sinañ arsav-brezel an 22 a viz Mezheven 1940 gant Alamagn Adolf Hitler. Resev a reas an holl c'halloudoù d'an 10 a viz Gouere 1940 ha kemer a reas antronoz an titl a Benn ar Stad c'hall a viras e-pad pevar bloavezh dindan an dalc'herezh nazi. Lañs a roas d'an Dispac'h broadel ha d'ar c'henlabourerezh gant an Trede Reich.\nBarnet da vare an Dieubidigezh evit bezañ kenlabouret gant enebourien Bro-C'hall ha trubarderezh bras gant al Lez-varn uhel a justis, Pétain a oa kondaonet dre varnadenn ar 15 a viz Eost 1945 d'an Dizellid broadel, da ziberc'hennadur e vadoù ha d'ar c'hastiz a varv. Erbediñ a rae al lez-varn chom hep seveniñ ar c'hastiz diwezhañ-mañ abalamour d'e oad. Kemmet e oa e gastiz ha lakaet e oa e prizon buhez-pad gant ar jeneral de Gaulle, penn Gouarnamant da c'hortoz ar Republik. Mervel a reas en toull-bac'h en Enez-Euz m'emañ sebeliet.\nEvel ma oa 84 vloaz e miz Gouere 1940, Philippe Pétain zo bet ar penn Stad koshañ eus istor Bro-C'hall.\nAdtapet diwar « https://br.wikipedia.org/w/index.php?title=Philippe_Pétain&oldid=1894729 »\nDernière modification le 11 C'hwe 2021, à 15:09\nKemmoù diwezhañ degaset d'ar bajenn-mañ d'an 11 C'hwe 2021, da 15:09.


enklask dre skrivagner Caoussin Ronan - IDBE - Levraoueg Niverel Breizhek hag Europeat\npajenn degemer > enklask dre skrivagner > Caoussin Ronan\nRonan Caerleon eo anv-pluenn Ronan Caouissin, ur broadelour kristen breizhat hag ur skrivagner gallek, bet ganet d'an 22 a viz Gouere 1914 e Pleiber-Krist hag aet d'an anaon d'an 12 a viz C'hwevrer 1986. Douaret e voe e bered An Dreneg .\nBez' e voe embanner ha skrivagner. Kemer a reas perzh e strollad c'hoariva ar Bleun-Brug . Bet e voe tost ouzh Yann-Vari Perrot. E 1938 ez eas daou vizvezh en toull-bac'h e Sant Brieg evit bezañ livet luganoù broadelour war vogerioù, da geñver gweladenn arlevier Bro-C'hall !!! Kemer a reas perzh er gazetenn hag er embannadurioù Ololê, er Brittia-Film,...gant e vreur Herri.


OMVAP Plañvour ha teir c’hevredigezh ezel outañ a sin an emglev Ya d’ar brezhoneg\nYa d'ar brezhoneg 29/05/2017\nOfis-kêr evit Buhez kevredigezhioù Plañvour er Mor-Bihan a zo o paouez sinañ an emglev Ya d’ar brezhoneg\nEn ur gas d’e heul 3 c’hevredigezh all (Diwallerien Chapel sant Leonard, Keneiled Chapel sant Tual ha Poellgor Gevelliñ Plañvour-Fermoy), OMVAP Plañvour en deus sinet an emglev d’ar Meurzh 23 a viz Mae 2017 dirak an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik, an ao. Ronan Loas, maer Plañvour ha prezidanted(ezed) ha merourien (ezed) ar frammoù o sinañ.\nKas da benn etre 5 hag 8 ober eo pal ar 4 framm gant ar soñj tizhout al label live 1. An oberoù-se a sell ouzh ar c’hehentiñ dre ar Genrouedad pe war baper peurgetket, ar panellerezh, al logoioù, an teulioù melestradurel, ouzhpenn oberoù dibar hervez an dachenn ma labour pep framm warni.\nKendrec’het eo holl berzhidi al lid-sinañ-mañ n’eo o sinadur nemet ar bazenn gentañ. Kevredigezhioù ezel all eus an OMVAP a c’hallfe kemer perzh en argerzh-mañ, war verr pe grenn dermen, evit talvoudekaat ar brezhoneg.


Poc'hêr Kumuniezh - Keleier - MAMmigoù : un Ti skoazellerezed-mamm divyezhek er Poc'hêr\nMAMmigoù : un Ti skoazellerezed-mamm divyezhek er Poc'hêr\nE miz Kerzu diwezhañ e oa bet digoret gant Jennifer Dubois, Monique Gentil ha Sylvie Kermeur, MAMmigoù, un ti skoazellerezed-mamm divyezhek e Karaez. Olivier Faucheux, Besprezidant Poc'hêr kumuniezh karget eus ar vugaligoù, ar yaouankiz hag ar sportoù, Annie ar Gwenn, dileuriadez evit ar brezhoneg hag evit an darempredoù etrebroadel ha Patrick Lancien, rener ar servij Bugale, Yaouankiz ha Sportoù e Poc'hêr kumuniezh o doa kejet ganto d'an 12 a viz C'hwevrer tremenet.\nAnnie Le Guen (a-gleiz), Patrick Lancien (e-kreiz) hag Olivier Faucheux (a-zehoù) o doa kejet gant teir skoazellerez-vamm MAMmigoù d'an 12 a viz C'hwevrer tremenet\nAn teir skoazellerez-vamm o doa graet anaoudegezh an eil gant eben e-pad o stummadur e brezhoneg gant Roudour e 2013-2014. Ha deuet e oa ar soñj dezho, evel-just, da zigeriñ un Ti skoazellerezed-mamm divyezhek. « Er c'hornad ez eus muioc'h-mui a c'houlennoù gant ar gerent o deus c'hoant da enskrivañ o bugale diwezhatoc'h en ur c'hlas divyezhek hag e Diwan. Un dra « ouzhpenn » kinniget gant hor framm eo an divyezhegezh » eme Sylvie Kermeur.\nStaliet int en 10, ter straed ar Sindikad e Karaez, en un ti bras-meurbet a 92 m2, ha gant Jennifer, Monique ha Sylvie e vez degemeret bremañ 11 bugel a zeu eus Karaez, Kerglof, Motrev, Trefrin, Plouie, Plevin ha Paoul.\nPoc'hêr kumuniezh en deus sikouret ar raktres gant ur sammad 1 500 € evit aesaat an TSM d'en em staliañ hag evit lakaat anezhañ diouzh ar reoladoù. « Ur c'hinnig ouzhpenn eo evit ar c'hornad. », a zispleg Olivier Faucheux, Besprezidant Poc'hêr kumuniezh karget eus ar vugaligoù, ar yaouankiz hag ar sportoù. « Ampletus eo an doare-se. Gant strollañ skoazellerezed-mamm e c'haller en em ober gwelloc'h diouzh ezhommoù tud ar vugale, gant mareoù eurioù digeriñ hiroc'h. » Hag Annie ar Gwenn, dileuriadez evit ar brezhoneg hag an darempredoù etrebroadel, da ouzhpennañ : « Gant an dra-se e vo muioc'h a zoareoù evit degemer ar vugaligoù er c'hornad hag an divyezhegezh a vo kavet er Poc'hêr adalek ar vugaligoù ha betek al Lise. »\nGant kinnig servij Ti ar Vugale eo kreñvaet hoal ar c'hornad evit ar familhoù.\nMAMmigoù, 10, ter straed ar Sindikad.\nDarempredoù : Monique Gentil er 06 46 64 21 02, Sylvie Kermeur er 06 41 11 64 13, Jennifer Dubois er 06 27 80 18 56.


Sine : Le Fils de Jean | YA! Keleier e brezhoneg - kazetenn sizhuniek enlinenn\nKeleier » Levrioù, planedennoù, sine » Sine : Le Fils de Jean\n10 / 10 / 2016 | Levrioù, planedennoù, sine, Sevenadur ha dudi | Commentaires fermés sur Sine : Le Fils de Jean\nLE FILS DE JEAN ur film sevenet gant Philippe Lioret (2016) Gant : Gabriel Arcand, Pierre Deladonchamps, Catherine de Léan (1e38)\nAtav e vez diaes d’an den chom hep anavout e gerent, e dad hag e vamm. Dija ne oui ket atav ar pezh emañ daet d’ober war an tamm douar-mañ, ne anav ket mister ar Vuhez, ne oui ket peseurt ster zo dezhi. Lod a lâr zoken n’eus ster ebet d’ar vuhez. Neuze, gouiet, d’an nebeutañ, eh eus bet dimp un tad hag ur vamm da gomañs, setu aze an disterañ elfenn da anavout evit klask un diskoulm bennak d’hon aters meur. Ar re na ouiont ket gant piv emaint bet ganet, komprenabl eo ne vez ket aes dezhe bevañ gant an aters-se bemdez, pa vez sioul an dud arall, war ar poent-se d’ar bihanañ.\nPhilippe Lioret zo sevener « L’équipier », 2004 ; « Je vais bien, ne t’en fais pas », 2006 ; « Welcome », 2009, « Toutes nos envies », 2011. Savet eo bet e film nevez-mañ, « Le fils de Jean », diwar-benn un den yaouank tri bloaz ha tregont, pedet da dreuziñ ar Meurvor Atlantel evit monet da obidoù e dad, un den dianav dezhañ. Ha dizoloiñ ivez e oa du-hont, er C’hanada, daou vreur dezhañ dianav-kaer.\nKaset omp er familh ganadian, e familhoù mignoned. Dizoloiñ a reomp tamm-ha-tamm penaos he doa teiset ar vuhez he gwiad en tu arall ag ar mor bras. E-pad an amzer-se en doa kresket Mathieu, mab Jean, e Pariz. Dleet e oa d’ar veaj-se bout berr. Monet d’an interamant ha setu tout. Mes ken kreñv emañ an c’hoant da c’houiet, an c’hoant da anavout e orinoù e spered Mathieu, ma ne dremen ket an traoù evel m’en doa soñjet, na tamm ebet, naket, evel ar pezh o doa soñjet lod ag an dud eno.\nChoaz a reomp hon mignoned, mes ne choazomp ket hon breudeur, a vez lâret. Hag ar vreudeur, a-c’houde gwers amzer ne vezont ket hegarat atav en hon keñver. Komz a ra levr kentañ ar Bibl, ar C’heneliezh (La Genèse), ag Abel ha Kain ; Kain, muntrer e vreur dre warizi, rak krediñ a rae e oa Abel karetoc’h egetañ a-berzh Doue. Ned a ket an traoù betek ar poent-se tamm ebet er film. Un istor arall eo. Kain hag Abel a ouie piv oa o zad hag o mamm (Adam hag Eva n’em eus ket soñj mar gouient-int piv oa o re !). Mathieu, amañ, en deus c’hoant da ouiet hiroc’h. Frioù-furch, pa furchont, a gav meur a wezh. Hag ar pezh a gavont a c’hell bout dic’hortoz-bras. Ar wirionez, meur a wezh, a vez diaes da lonkañ. Diouzh an tu arall e laka an den libr, peogwir e c’hell sellet douzh ar vuhez evel m’emañ, hep mouched ebet warni.\nYa, petra emañ daet Mathieu d’ober e Montreal ? Monet da interamant un tad nen doa ket anavet, un tad hag a oa marvet beuzet en ur lenn, goude un taol kalon kredabl, hep d’e gorf bout bet kavet ? Gouiet piv e oa e vreudeur n’o doa ket klevet biskoazh komz anezhañ, unan anezhe intereset gant an hêrezh, an arall taer-bras ? Mes perak en doa Pierre, mignon bras e dad, berzet da Vathieu lâret piv e oa d’e vreudeur ? Sekredoù familh n’eo ket an traoù-se a vank, ha setu ar pezh en doa choazet Philippe Lioret da ziskoueziñ dimp. Gant tenerded ha simplted. Filmañ ar fromoù ne vez ket aes atav, rak pa chom ar c’hamera re pe re nebeut war fas ur c’homedian e c’hell an traoù bout divalav war ar skramm goude. Amañ e sant an arvester justed ar santimantoù, ha justed ar gomedianed evel Pierre Deladonchamps ha Gabriel Arcand. Setu aze ur film tener war un tem kizidik.


Giovanni da Vercelli - Wikipedia\nGiovanni da Vercelli\nGiovanni Garbella da Vercelli oa ur breur prezeger italian bet c'hwec'hvet Mestr Urzh an Dominikaned eus 1264 betek e varv.\nGanet eo bet e Mosso Santa Maria e rannvro Biella er Piemonte war-dro 1205 en tiegezh Garbella. Aet eo da Anaon d'an 30 a viz Du 1283 e Montpellier. Lakaet eo bet war roll an dud wenvidik gant ar) Pab Pi X d'ar 7 a viz Gwengolo 1903.\nStudiet en deus da gentañ e Pariz a-raok ober studioù gwir e Pariz, Pavia ha Vercelli. Dont a reas da vezañ ezel eus Urzh ar Brezegerien e-kerzh ar bloavezhioù 1240. E1254 e voe dilennet priol kouent Bologna. Priol Proviñs Lombardia e voe etre 1257 ha 1264.\nDilennet e voe Mestr Urzh an Dominikaned e 1264. Chom a reas e karg betek e varv e 1283.\nBrudet oa evit e eeunded hag e nerzh labour. Bet eo bet o weladenniñ tost holl diez an dominikaned war droad. Goulenn a rae digant e vreudeur ha c'hoarezed sentiñ feal ouzh reolennoù an urzh.\nE-kerzh e prantad ren Giovanni e fizias ar Pab Gregor X en dominikaned ar gefridi klask lakaat ar eoc'h etre ar stadoù italian a oa o vrezeliñ dizehan an eil ouzh eben.\nOuzhpenn e voe goulennet digant Giovanni prientiñ ur framm-labour evit eil sened-meur Lyon a voe dalc'het e 1274 evit klask unaniñ Iliz ar C'hornôg hag hini ar Reter. Kenlabourat a reas neuze gant Mestr Jeneral ar Vreudeur Minor, Girolamo di Ascoli (a voe goude ar Pab Nikolaz IV). Kaset e voent o daou diwezhatoc'h da welout ar roue Fulup III a Frañs evit klask plaenaat un diemglev.\nGoude ar Sened-meur e fizias Gregor X en dominikaned ur gefridi c'hoazh : diorren an deoliezh e-keñver Anv Santel Jezus. En em reiñ a reas Giovanni gant gred d'al labour-se.\nE 1278 e voe kinniget dezhañ dont da vezañ Patriark Latin Jeruzalem.\nAet eo da Anaon e Montpellier d'an 30 a vie Du 1293.\nLakaet eo bet da wenvidig d'ar 7 a viz Gwengolo 1903 gant ar Pab Pi X. Sant Paeron Breuriezh Anvioù Santel-meubet Doue ha Jezus eo ar gwenvidig Giovanni\nAdtapet diwar « https://br.wikipedia.org/w/index.php?title=Giovanni_da_Vercelli&oldid=1825460 »\nGanedigezhioù ar bloavezhioù 1200\nKemmoù diwezhañ degaset d'ar bajenn-mañ d'an 11 Gen 2019, da 15:25.


Pajenn:Sales - Introduction d’ar Vuez devot.djvu/412 - Wikimammenn\nPajenn:Sales - Introduction d’ar Vuez devot.djvu/412\ntristidiguez. Clasquit an anrretien eus an dud spirituel, hac hentit-ii muia ma ellot endra viot en ho tristidiguez ; hac erfin oll en em resinit etre daouarn Doue, oc’h en em brepari da soufr an dristidiguez enouus-se gant patiantet evel ur bunition just eus ho laouenidigoezou vean. Ha na zouetit morse-tout na zui Doue d’ho tilivra diouz ar boan-se goude beza exercet hac amprouvet ho paiantet hac ho fidelite.\nAN TRIZECVET CHABISTR.\nVar ar gonsolationou spirituel ha sansibl, ha penaus e tleer en em gomporti enno.\nDOue a gonserv ar bed-mâ en ur genchamant continuel, pe dre hini an deiz a geinch ato en nos, an nevez-amser en hàn, an hàn e divez-amser, an divez-amser e gouàn, hac ar gouàn e nevez-amser, ha jamæs ne vez hènvel toutafæt an eil devez ouz eguile. Guelet a reer deveziou couabr, deveziou glao, deveziou sec’hor, deveziou avel hac ar genchamant-se a ro ur guenet agreabl d’ar bed universel-mâ. Ar memes tra a c’hoare gant an den pehini, evel a lavar ar re Ancien, a so un abrege eus ar bed : rac jamæs ne chom an den er memes stad, hac e vuez a red var an douar evel an dour, o vont a flod hac a rodel continuelamant evel ar goagou e naouspet fæçon dis-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/412&oldid=129599 »\nKemmoù diwezhañ degaset d'ar bajenn-mañ d'an 9 Eos 2018, da 15:44.


Buhez ar Sent/1894/Kasimir - Wikimammenn\nBuhez ar Sent/1894/Kasimir\n◄ Guennole Kasimir Iann-Joseph ar Groaz ►\nAr zant-ma a ioa mab da Gasimir III, roue ar Pologn, ha da Elizabeth a Aotrich, merc’h d’ann impalaer Albert. He vamm a ioa devot meurbed ha ne espernaz netra evit he zevel e doujans Doue ha rei d’ezhan eunn deskadurez vad ha kristen. Paet mad e oue evit he foan ; rak a-vihanik Kasimir a rea fae var ar c’hoariou ha var ann traou lipouz a blij kement d’ar vugale all: n’en doa ken sonj na ken ioul nemed da zavetei he ene. Ann heuz en devoa ouz ar pec’hed a ioa ker braz m’en doa aoun zoken rak ar skeud anezhan. A hent all oa ken aketuz d’ar studi ma’z oa ann holl souezet o velet peger buhan e teske. Mes ar c’henteliou hag ann deveriou a garie dreist peb tra, epad m’edo er skol, oa ar re a veze hano ennho a draou santel.\nBez’en devoa erfin eunn devosion heb he far evit ar Verc’hez Vari, mamm da Zoue, hag ober a reaz enn he henor eur c’hantik latin, a gane pe a lavare bemdez, hag a falvezaz d’ezhan a vije lakeat enn he arched goude he varo. Pa oue digoret he vez er bloaz 1604, e oue kavet he gorf fresk-beo hag enn he bez, ha kantik ar Verc’hez ato etre he zaouarn. Ar c’hantik latin-ze a zo bet troet e brezounek, hag a zo anavezet mad enn hor bro. Setu ama ar c’houblad kenta hag ann diskan anezhan :\nAr vertuz a burete a ra d’ann den var ann douar beza henvel ouz elez Doue er baradoz. N’oc’h euz ket kaeroc’h tenzor er bed-ma, tud iaouank, eged ar burete-ze ; mes arabad e d’ehoc’h sonjal e c’hellfac’h he miret heb poan. Tentet e viot noz-deiz, hag ar bed, ar c’hig hag ann droug-speret ne lezint repoz ebed ganeoc’h e kenver ar poent-ma. Mar fell d’ehoc’h eta beva chast, kemerit skouer dioc’h sant Kasimir. Beillit bepred var hoc’h holl skianchou : eur zell hebken a zo aoualc’h evit ho lakaat da goueza er pec’hed. Difizit ac’hanhoc’h hoc’h-unan, bezit aketuz d’ar bedenn, tostait aliez ouz ar zakramanchou, grit d’ho korf dioueret ar pez a c’hellfe kreski nerz ho techou fall, bezit devot d’ar Verc’hez, ha dreist peb tra pellait dioc’h ar plasou hag ar c’houmpagnuneziou el leac’h ma veach e riskl da goll ar gened euz hoc’h ene.\nAdtapet diwar « https://br.wikisource.org/w/index.php?title=Buhez_ar_Sent/1894/Kasimir&oldid=22808 »\nKemmoù diwezhañ degaset d'ar bajenn-mañ d'an 9 Mez 2011, da 18:18.